text:
MANJANGUK BANUA: CATATAN PERJALANAN MAILANGI BANUA PANINIAN
Barangkat Ka Jakarta
Hari Selasa, tanggal 8 Ogos 2000, ulun masih ingat, baisukan banar ulun sudah ai bangkit, mandi, basasdi handak tulak ka surau. Amun rajin, pabila urang bang hanyar ulun bangkit. Kali ini kada, taawal sadikit. Sawat manyunat mana nang patut, tahajud, taubah, hajat, witir wan fajar.
Parak waktu subuh ulun balimbai ka surau. Jam 6.30 pagi tuntung sembahyang . Ulun bulik ka rumah, cagar basiap, manyusuni kampil, diandak baririt di muhara lawang. Pahadangan mahadangi kawan datang, ulun naik ai baasa ka tingkat atas, malihati anak ulun nang magun ai hampalingan guring. Kedada nang ilannya balum wayah itu.
Saja dasar kakanak, mun guringnya kedada nang mahawur, janak banar. Jar urang bahari, runtuh surambi gin kada ilan. Rajin matahari rahat bumbungan hanyar ai bubuhannya tu ilan. Imbah saikung, saikung anak ulun, ragap, ulun cium, kada jua ilan. Bagarak gin kada. Nang uma magun ai bamugkana, imbah solat, maniringakan tumatan jauh. Sidin itu asa mahinam pasal cagar kana tinggalakan ka Banua mandua minggu. Kada lawas tadangar injin kureta. Kawan ulun nang bajanji baimbai barangkat ka airport cangol lah udah di tungkaran.
Karap jua ulun ni tulak bajalan jauh. Taga kali ini asa balainan banar. Hati tu asa rami gin ada, asa mahinam gin ada. Tagak ilah urang handak ka Makah ha tagasnya. Kampil sudah ai diginting, tagal ulun magun ai cagat di muhara lawang.
Asa lawas mahadangi kaluku, panjang gulu kawan ulun tu maningau, kada jua ulun bangsul. Sidin gin mauwahi. “Napa… kada jadi tulakkah”?. “ Hancapi nih, mun lambat mau kita ditinggalakan kapal tarabang”. Asa takajut, badadas ai ulun bajalan ampah ka kurita. Sabalum babuat ka kurita sawat ai ulun mamasani urang rumah apanya nang patut.
Dalam parjalanan ka KLIA, hati mula mambayangkan kaya apa keadaan di Banjar. Sebalum ni ulun banyak jua mambaca kisah tantang Banjarmasin dari internet. Karap ai jua bakisahan melalui mIRC awan kakawalan Banua nang umpat bakajal di chanel ‘ Banjarmasin ‘. Tagal masih haja kada kawa mambayang akan kaya apa nang disambat paninian bahari Banua Banjar.
Masa ulun halus bahari, nini minta jajajakan batis atau balakang. Mun cucu kedada nang hakunnya, sidin pandai banar maumpani. Jar sidin, “ Ini Nini handak baandi-andi, mun sipa handak mandangar lakasi ka mari, jajakakan batis Nini”. Lakas ai kami cucu piut mangarumbuni Nini. Ada kalanya Nini bakisah carita hantu, raksasa wan urang bahari.
Kakananya Nini mangisahakan kisah urang di Banua. Ujar nini, di Banua urang lusur-lusur ka sana ka mari, mantuk-mara batungkah. Di sungai banyak buhuya. Ulun kada jua suwah maitihi, nang dikisah akan tu, banua Banjar atau di banua Sapat Muara Tungkal. Maklum haja saurang wayah itu halus banar lagi. Balum balajar Ilmu Alam. Asaan surang satumbangan negeri ini Urang Banjar ai sunyaannya. Maklum tumatan halus sampai ka ganal di padang Urang Banjar.
Tahunyunyung kasadapan naik kurita, sasakali tahanjat jua bila Utoh (pemandu kurita) membrek, lamunan ulun hilang. Keganangan pulang lawan anak bini nang ditinggalakan.
Sampai haja di KLIA, kurita nang dipandu si Utoh bamandak. Aku turun ampah ka balakang kurita, manjimpit kampil. Kada pang ngalih, pasal sabutingannya haja kampil nang ulun bawa. Kampilnya tu pulang kada pang ganal, sasadangnya haja ilah bantal guring.
Sambil bajalan ulun mahawasi ka Balai Berlepas. Kada banyak urang wayah itu. Mungkin kada musim urang tulakan. Sakulah gin kada cuti. Kedada nang ulun pinandu di situ. Ulun mambacai saikung-saikung ngaran kakawanan nang rajin chating di internet atau bapandir di Ayha Bapandir. Tangahnya Prof. Tuhalus kada umpat, Angah Kupiah Sasak hawur, Suar Papaci, Hayam Jagau, Kucing Marau, Diang Gadangsa kada kawa maninggalakan anak jar. Amun kaya ini tagasnya kada rami di Banjar kaina.
Alun masuk ka tampat 'check in', di situ ada Andung @ Yazid, Tokeh Petronas, Bagan Sarai, ada Hj Jawawi @ Rumbih (kawanan masa di UM bahari), Mahadi S/U PBM, Angah Md.Cd dari Alor Star (salah saurang ahli nang menagasaskan Ayuhak Berpandiran). Nah…. Hanyar am nyaman rasa hati, sakurang-kurangnya ada jua kawan cagar bapandir. Hancap ulun manyurung tangan manyalami bubuhan. Maklum haja lawas kada batamuan. Sanunuhan bapandir gin di internet banar ai.
Di situ pang jua ulun bacuur, bapinanduan awan bubuhan nag lainnya, Hanyar Bahahar, Hj. Basran, Sukalno, Hj. Ali wan ahli rombongan nang lain. Kada banyak nang dipandirakan, pasal masing-masing sibuk maurusakan pasport, tiket, ma-isi'i borang pengistiharan wang wan urusan nang lainnya.
Sasakali kadangaran bubuhannya gagarunuman bapandir dalam Basa Banjar, tagal basalang-salang awan Bahasa Melayu. Masing-masing tagak himoi, maklumlah balum bapinanduan. Ada jua nang hari tu pugaan batamu. Sebalumnya kada suwah bapinanduan. Asaan ulun amun kada sabab tulakan manjanguk Banua, mau ai saumuran kada batahagaan.
Kada lawas tadangar pengumuman maminta semua panumpang pesawat MAS 711 masuk ka Balai Berlepas. Bajurut bubuhan kami bajalan ampah ka lawang cagar babuat ka monorel lalu ka Balai Berlepas. Wayah itulah ulun sibuk handak bahurup duit Malaysia awan duit Indonesia. Di sini rupanya Basa Banjar tapakai. Ganal tulisannya di atas Kiosk 'PENGURUP WANG'. Ulun manjulungi duit gasan dihurupakan.
Ujar Pengurup Wang “ Duit Indonesia habis Cik, cuba tanya kat kaunter Maybank sana”. Umai jar ulun, banyak banar urang mahurupi duit Indon maka sawat langis duitnya. Ulun kedada pilihan lain lagi, tapaksa ai bahurup awan duit Amerika.
Ada bagusnya, manaruhi duit Amerika ni. Sapaleh duitnya ganal, inya laku di mana-mana haja. Global ilah humbal jar urang Banjar. Jadi ulun kada jadi mambawa duit not nang bakaban-kaban tabalnya ilah bubuhan nang lain tu. Maklumlah pagi tu berataan bubuhannya jadi jutawan rupiah alaf baru tahun 2000.
Imbah tuntung diperiksa bubuhannya babuat ka dalam pesawat. Ulun nang tadi sibuk maurusakan hurupan wang sekalinya pandudinya babuat ka pesawat. Umai supannya, kabila dirawa oleh pramugari takurihing di muhara lawang, Ujarnya. “ Kami tunggu encik sorang jer lagi, kalau tak kapal terbang ni berangkat dah”. Takana pulang ulun ni. Tapaksa ai maminta maaf. “Yer ker, minta maaflah kalau macam tu”. Ulun mambalasi lihum.
Dalam kapal tarbang, bubuhan kami takana duduk satuyuk di tampat nang sama. Jadi nyaman ai bubuhannya kalintungan bapandir dalam Basa Banjar. Kada mahawur urang lain. Mulaannya asa supan jua handak basurah, pasal ada generation gap. Maklum dalam rombongan ngini ada bubuhan nang senior seperti Hj Nordin, Hj Ali, Hj Fakrurrazi, Hj Murali dan lain-lain. Ada jua nang taanum papantaran ulun. Kada wani juga handak sabarang sambat kata tahu hayaunya, takutan kaluku ada nang maaggap, jadi surah tu banyak nang balapik pang.
Sesain lawas tarabang sesain rancak bubuhannya bapandir. Maklumlah udah mulai rakat. Contohnya bila Hj Murali bangkit tulak bakamih. Tadangar saikung dari bubuhan ahli rombongan marawa sidin. Jarnya, 'Ui Nini, bilang pangamihan banar andika ni lah, hanyar 10 minit balapas, sudah ai handak manayur'. Haji Murali takurihing, mambu'u ai bajalan ka wadah kamihan. Barataan bubuhan ahli rombongan manireng kanu sidin pabila sidin garungkap-garungkap kada kawa mambuka lawang kamihan. Mbari maras malihat sidain, kada lawas datang pramugari mambukaakan lawang. Rupanya lawang tu kada mau tabuka amun disasar ka kiwa atau ka kanan. Inya kana ditunjul ampah ka dalam di bahagian tangahan. Ulun kada wani handak maurahakan Tangah Hj Murali pasal dalam hati ulun, amun tapintang ka ulun saurang gin mau ai jua kada bisa mambuka lawang tu.
Baandah di Jakarta
Rasanya kada pang lawas banar, sudah ai handak sampai di Bandara Sukarno-Hatta. Nasi lamak awan wadai nang disurungi oleh peramugari magun ai lagi tarasa di rangkungan. Kaluar haja dari pesawat, kami tarus ka tampat pemeriksaan kastam. Wakil agensi pelancongan Utas Travel sudah ai basasadi mahadangi kami di situ. Datang dalam rombongan nang diurus travel agensi nang kaya ini nyaman urusannya, kada banyak nang disual oleh kastam. Sampai di Balai Ketibaan, kami dipadahakan kada cagar tarus tulak langsung ka Banjar. Kami kana ba-andah samalaman di Jakarta. Baisukan hanyar tarabang ka Banjar.
Bagi ahli rombongan, kada kira ai, handak tarus gin kada apa, handak baandah gin ayu haja. Kedada apa jua nang handak dicari amun tarus ka Banjar. Di Jakarta gin balum suwah tulah. Arai banar mun kawa bajajalan. Kami diangkut awan Bis Prawisata (amun di sini bas Pelancong) menuju ka hotel. Sunyaan kami ahli rombungan tiga puluh sembilan urang, jadi babiya pas-pas tampat duduk surang sabuting.
Sutono, kaya itulah ngaran pemandu pelancong nang dilantik oleh Utas Travel. Sidin baucap ma-alu-alukan kedatangan kami. Jar sidin, malam kaina kami kana ba-andah di Hotel Wisata International. Sunyaan perbelanjaan hotel awan makan ditanggung oleh agensi. Jar hati, mun ditanggung oleh agensi, bandah dua talu hari gin kada apa.
Bas mualai bagarak maninggalakan Bandara. Oleh kerana hari sudah tangah hari maka kami tarus dibawa ka rumah makan (restoran mun di Malaysia). Jar Sutono amun ka Indonesia kada usah gaduh-gaduh pasal makan, masakannya hampir sama haja awan di Malaysia. Nang ngalih amun tulak ka Medan, Bali atau Solo, pasal di situ panduduk nya banyak nang kada Islam. Sutono malajari, dudi-dudi mun malancong ka Indonesia, mun handak mampastikan kita mamakan makanan nang tarjamin halal, maka carilah rumah makan ‘Masakan Padang'. Sabab urang Padang ni jar kaya urang Banjar jua, 100% baagama Islam.
Sapanjang parjalanan si Sutono lipung-lipung ai basurah mangisah akan pasal objek wisata (tampat pelancongan) di Jakarta wan Indonesia. Masuk haja di jalan ba-tol (lebuh raya), YDP, PNM Tuan Hj Sabaran Alas pulang baucap mambawai bamesyuarat. Sidin nyambat sidin mangatuha'i rombongan hinggan di Jakarta haja. Imbah tu kami kana malantik katuha nang lain pulang. Kami gin bamesyuarat, dalam mesyuarat tu bubuhannya gin setuju berataan malantik Timbalan YDP PBM, Tuan Hj Jawawi Najar sebagai Katuha dibantu oleh Saudara Mahadi Osman.
Nasi Padang
Kada babas, kami gin sampai ka rumah makan Nasi Padang. Berataan turun dari bas masuk ka rumah makan. Kami disuruh naik ka tingkat atas, jar di situ nyaman, ruangannya ‘ba-ac' (sambatannya ASE = berhawa dingan). Jadi masing-masing mamilih tampat duduk di meja makan. Parut mulai galurukan, lapar. Imbah haja Hj Nordin mambaca doa, kami gin umbai ai mangayuh. Masakan Padang di Jakarta, sama ai masakan Padang nang ada di Malaysia. Lauk-lauk nang ilah ‘dendeng balado, balulang goriang (kulibir lambu basanga), sop buntut (sop ikung), sop kaki sapi, sambal pete (patai) wan nang lain-lainnya (nang aku gin sudah kalumpanan ngarannya) ada di sini. Masa makan tu punya la humap kada bisa madahakan lagi, bakukos kapala. Sudah lah masakannya padas, air condnya pulang rakai. Mana nang tahantus sambal cabai perawit Padang, kada bisa madahakan lagi punyalah padasnya, tuhuk pang basusiyut.
Tuntung makan kami badadas turunan, ka tingkat bawah. Kada tahan kahumapan di tingkat atas. Imbah tu naik baasa ka bas, kami diantar ka hotel di Jakarta Selatan, andakannya babaya di hujung Jalan Thamrin. Jadi dalam parjalanan ka hotel tu kami malalui hamper kasaluruhan jalan di Kota Jakarta. Si Sutono ni kira bagus urangnya. Pengetahuan sidin tentang sejarah wan perkembangan semasa kota Jakarta kira orait banar. Mun handak dibari markah, ulun mambari lima bintang. Sidin mamadahakan setiap tampat nang dilalui, hamper sabuting gin kada kaliyungan.
Pabila lalu di Grogol, sidin manunjukkakan gedong (bangunan) universitas nang terkanal di Jakarta. Seperti Univarsitas Trisakti, di mana bebrapa orang pelajar pro-reformasi tarkorban pada 13 Mei 1999. Bila malalui gedong DPR (bangunan Parlimen, mun di Malaysia) Situno manunjukkan di mana tampat urang bakumpul maunjuk rasa (tunjuk perasaan). Alhamdulillah hari tu kedada urang kedada bubuhan di Jakarta nang batunjuk perasaan. Pada hal wayah tu rahat parsidangan DPR. Mun ada urang manunjuk perasaan ya am pajah kami takurung dalam macet (jalan jem).
Kada lawas kami gin sampai di hotel. Masing-masing maambil kunci bilik hotel, lalu naik ka bilik masing-masing. Barabahan sambil barihat. Sabalum tu kami dibari taklimat, kerana jar jam 3:00 sunyaan diminta turun kerana handak dibawa bajalan-jalan di sekitar kota Jakarta.
Masuk haja ka bilik, aku kada banyak mawada awan kamudahan nang disadiakan. Sunyaan sarba langkap, ada dua buting ranjang, AC, TV, lamari, pati ais. Pada aku hotel nang cukup bagus pada harga RM60 sehari di tangah kota Jakarta (taga nang ini gratis ~ free).
Mutar-mutar di Jakarta
Tuntung mandi awan solat jamak Zohor wan Asar, kami turunan di lobi hotel bakumpul mahadangi bubuhan nang lain nang handak umpat bajalan awan batatukar di Jakarta. Bila cukup urangnya kami gin babuat ka dalam bas. Batiga ahli rombongan kada umpat. Ada nang tulak ka rumah kulaan dan ada nang rahat ba-urut di kamar. Maklum kauyuhan bajalan tumat pagi. Di dalam bas, selaku Katuha, Hj Jawawi awan Mahadi mahitungi ahli rombongan nang cagar tulak. Tapat jam 3:00 kami gin tulakan. Ilah pagi tadi jua Sutono bacarita di sapanjang parjalanan. Kada kawa aku handak mangisahakan apanya nang Sutono kisahakan. Patang tu jalan agak macet sadikit pasal urang rahat bulikan bagawi. Kami malalui kawasan China Town nang kamandahan disalukut urang wayah reformasi.
Kada lawas kami gin sampai di Kompleks Mangga (shopping kompleks). Sabalum turun bas, Hj Jawawi mamasani, masa untuk shopping hinggan jam 5:30 patang. Tapat jam 5:30 bas akan bulik ka hotel. Kami gin naik ka shopping kompleks bajalan dari sabuting kadai ka sabuting kadai. Keadaan kadai di situ kurang labih ilah lot kadai di Pertama Kompleks Ada kadai pakaian, barangan elektronik, alatan sukanwan kasut. Kadai makan awan barangan cendera mata tadapat di tingkat bawah. La-ih mamusingi dari satingkat ka satingkat bangunan Mangga. Ada bubuhan nang handak manukar barang taga urang kadai kada manarima duit, jar tukang jualnya, duit nang dijulung tu duit lawas pasal bagambar Suharto jadi kada laku. Gigir pulang bubuhannya disababkan duit kada laku.
Banyak jua bubuhannya nang manukar culculator, pasal kada kawa lagi mangira duit pakai jarigi. Maklumlah sunyaannya sugih-sugih, sasaikungnya mambawa duit kada kurang dari sajuta. Imbah tuhuk batatukar kami gin turunan ka tingkat bawah makan rujak, gado-gado wan nginuman. Pahadangan mahadangi sunyaan ahli rombongan takumpul, kami manirengi kareta di hadapan shopping kompleks. Sama haja awan di Malaysia rupanya. Dalam hati ulun, sugih-sugih jua bubuhan Indon ni. Silap-silap mau kalah bubuhan kita di Kuala Lumpur. Napanya bilang hampalingan kurita nang ganal-ganal. Sambat haja BMW, Mercerdez, Honda, Toyota Kijang ( sama model Unser), Dihatsu Taruna (sama model Kembara), Daihatsu Zebra (sama di sini Rusa), KIA Carnival awan Timur (Hyundai). sunyaannya ada.
Ahli Rombongan Tatinggal
Tapat jam 5:30 kami babuatan dalam bas lalu tulak ka Pusat Kain Batik Damar Hadi. Masa naik kami kalumpanan mahitung anggota rombongan. Sampai di Damar Hadi, hanyar ka am karasanan nang Tuan Imam Hj Fakhrurazi tatinggal di Kompleks Mangga. Handak babulik mancarii kada guna jua, pasal sudah jauh, jalan pulang jam.
Di pusat kain batik Damar Hadi, masing-masing manukar kain batik. Jar saikung gasan umanya nang kada umpat, jar saikung banyaki manukar gasan bakal umanya nang di Banjar kaina. Masing-masing ma-acu baju batik ka awak, maukur sama ada sadang atawa kada. Malihat bubuhannya baukur baju ka awak, juru jual manawari,
“Bapak-bapak, kalo mo dicoba bajunya, silakan aja ke KAMAR PAS' di belakang sana”.
Lalu ba-imbai ahli rombongan manyahuti, ‘ ada kamar PAS ya di sini.... kalo kamar UMNO ada ngak...... ?
Jar jurujual ‘ apaan tuh..... ngak tau sih saya apa tuch kamar UMNO...'
Manyahut pulang ahli rombongan ‘ kalo gitu sih....UMNO nya sudah ngak relavan lagi ya..?'
‘ iya kali ......' mungkin itu mark (brand) yang lama, enggak di pake lagi......'
Hahahahhahah......badaraw bubuhannya tatawa.
Batakun pulang bubuhannya, ‘harganya bisa dikurangin ngak...?'
Jar Jurujual, ‘ ngak...biasa pak, khan itu udah harga yang PAS-PASAN'
Manyahuti pulang bubuhannya, ‘ Ooooo…harga PAS, ertinya harga tepat yang ngak bisa dikurangin lagi yah..."
‘ Iya deh.....' ujar juru jual.
Tuntung batatukar kami babuat dalam bas. Di sini masing-masing takutan kaluku Hj Fakhrurazi kada tahu handak bulik ka Hotel tampat kami manginap. Masing-masing cuba maingatakan ngaran hotel tampat kami manginap. Bilang kedada seikung gin nang tahunya. Mun alamatnya makinnya ai kada tahu. Wayah ini hanyar berasa ngalih maurus rombongan. Patut ai tadi Haji Sabaran baistilah malantik Katuha. Kami maagak tantu ai jua Hj Fakhrurazi gin kada tahu manuju bulik ka hotel. Yang manjadikan keadaan labih gawat lagi ialah pasal pasport Hj Fakhrurazi kada bacop, sama ada di KLIA mau gin di Jakarta.Amun sidin bajumpa polis Indonesia tantu kana tangkap pasal mungkin kana tuduh cuba masuk secara haram.
Biya-bia kami sampai haja, Hj Fakhrurazi sudah ai manungol di tungkaran hotel. Sidin siap bapakain bingking handak tulak makan malam. Wayah dalam parjalanan tulak ka tampat makan, kami manakuni sidin kaya apa bulik ka hotel ?
Mangulakak sidin tatawa, sambil manjawab, “Ceh...... amun Jakarta ni kada ngalih lalu, bilang bakas bulu batis ku banar ai”.
Mandarau bubuhan kami dalam bas tatawaan. Saja harat sidin ni. Bubuhan kami maka am mawah mamikir akan sidin. Sidin ‘cakap besaq’ (pengaruh dialek utara) pulang.
Umai jar Basran, kada suwah aku mandangar Ustaz Fakhrurazi ma-ambung pandir kaya ini. Rajin tuhuk jua aku maikuti kuliah sidin di Taman Sri Andalas, mun mambari kuliah agama tawadu' banar. Boleh jadi pasal talalu rami batamuan awan bubuhan Banjar maka sidin kada kerasaan lagi talapas surah, maklum handak jua umpat bagayaan.
Tuan Haji Fakrurazi gin bakisah kaya apa maka sidin ditinggalakan ulih bas. Jar sidin, sidin kauyuhan bajalan, jadi bamandak satumat nginum. Ralit nginum kada karasanan jam sudah pukul 5:30. Pabila sidin turun haja ka bawah, tampat parking, dilihat bas sudah kedada lagi. Jar sidin, “nah.... ya am nih, ditinggalkan bubuhannya aku ni”. Lawas jua mahadangi di situ, kalu bas babulik, tagal bila kedada sidin gin mancari teksi bulik ka hotel. Nasib baik jar ada mambawa kunci kamar hotel, maka ada alamat awan no. talipaun hotel, kawa mamadahakan ngaran awan alamat hotel lawan supir teksi. Itu gin imbah ampat lima urang supir ditakuni hanyar ada nang tahu di mana hotelnya.
Kadai Kroni
Terasa lawas banar naik bas, kada jua sampai-sampai ka tampat makan. Bubuhannya mulai riuh. Jar nang saikung, di hotel ada tampat makan, di subarangan hotel gin banyak rumah makan, di kanan kiwa jalan baririt kadai makan, napang ka maka di bawa ka tampat makan nang jauh bangat?.
Nang saikung pulang manangguhi, 'handak mambawa ka tampat nang panyamannya kaluku'.
Manyahuti pulang nang saikung. 'Kada ka tampat nang nyaman, tagal ka tampatkita makan
siang tadi'.
'Hiih.....ka tampat nang siang tadi pulang ai, cuba lihat, jalan ngini pang kita lalu tangah
hari tadi'.
Riuh bubuhan nang di balakang bas manyahuti. 'Biasa la tu, ka mana pang mun kada ka
kadai kroni'.
Saja bujur rupanya kami dibawa makan sakali lagi di kadai nang kami makan tangah hari tadi. Sampai haja, kami langsung ai naik ka kadai makan. Maklumlah berataan sudah tahu tampatnya. Sunyaannya kada sabar lagi handak makan, pasal kalaparan tuhuk balalah sapatangan. Masing-masing maminta lauk, manambahi lauk nang sudah bahidang. Sambil makan masing-masing bakisahan pasal parjalanan patang tadi.
Rupanya dalam banyak-banyak ahli rombongan, ada saikung Juhara Banjar. Punyalah rancak sidin makan, kada kerasanan rupanya sudah anam kali maminta tambahan nasi. Napa pang...tadangkik ai awak sidi marasakan nasi turun ka parut. Tuntung makan, sabalum naik ka bas, kami sawat batatukar segala ruko, banyu mineral, kakacangan awan nang lain-lainnya di pinggir jalan di hadapan rumah makan. Dalam bas kami dibari taklimat tentang program pagi esoknya.
Sampai di hotel kami kada tarus naik ka kamar, tagal bapandiran dahulu di lobi. Hotel nang kami guringan tu basubarangan awam supermarket Sogo. Jadi kami gin bapakat ai manyubarang tulakan ka Sogo. Nang umpat tulak ka Sogo ulun, Sukarno, Arbain, Salleh, Idzhar, Angah Kadri, kemanakan sidin (Hj Kadrai) Udin. Harga barang kabanyakannya tamurah jika dibandingkan awan harga barang di Malaysia. Terutamanya kasut awan pakaian nang berjenama. Parak saparo salisihnya. Kami bahayau di Sogo sampai inya tutup. Umbai kaluar awan pekarja Sogo nang babaris di sepanjang lorong utama jalan kaluar. (Mungkin ada taklimat dari pihak pengurusan atau ada pemeriksaan sebalum kaluar). Jadi bubuhan kami nang kaluar malalui perbarisan pekerja ilah pemimpin negara maulah pemeriksaan perbarisan tentera.
Subuh hari Rabu tu tepat jam 5:00 pagi telefon di bilik bailun manggarak sunyaan ahli rombongan supaya bangkit sembahyang subuh awan basiap-siap makan gasan tamba bibis sabalum berangkat ka Banua. Pukul 5:30 kami mulai makan sarapan pagi. Tepat pukul 6:30 kami tulakan ka Bandara Soekarno - Hatta.
Barantat Di Bandara Juanda
Sampai di lapangan terbang kami dipadahakan akan naik kapal tarbang Mandala ka Banjarmasin. Pahadangan katuha rombongan mauruskan tentang boarding pass, cukai awan nang lain-lainnya kami dudukan sambil bapandiran. Aku sawat bajalan di sala-sala urang ramai nang handak ka Banjar. Bilang carucusan sunyaannya bapandir dalam Bahasa Banjar termasuk beberapa orang Cina (mungkin Cina Banjarmasin) awan Dayak.
Lawas mahadangi kapal tarbang, sampai ada bubuhannya nang handak takamih. Tuhuk jua maninagu, bahayau mancarii tandas kada tahaga. Akhirnya umpat batakun awan bibinian nang batugas di kaunter. Ujar petugas tu, “bapak turun ke lanatai bawah, liat yang tandai dengan KAMAR KECIL”. Tu am mun mancarii nang batulis TANDAS, mau ada nang takamih dalam salawar. Terutama nang disiran, bakamih kada ties atau nang bapanyakit kancing manis. Hari tu hanyar kami tahu, halus jua bahasa urang Indonesia sampaikan jamban gin dikiyau 'kamar kecil'.
Manyambat tantang halus babahasa, ulun kaganangan kisah kulaan kita dalam AB. Kisahnya jar, dua laki bini nang warak handak mamatuhi anak supaya beradab jangan menyambat bahasa nang kasar di khalayak ramai. Anak dilajari mayambat bakamih tu “MENYANYI”. Satu masa nang anak ni ditinggal awan nininya di kampong. Nang anak ni guring awan nininya. Pabila tangah malam kakanak ni, manggarak nini nya. Jar kakanak tu,
“Nini, ulun handak menyanyi ni ai”.
Jar nang Nini, “hih, ari malam daham menyanyi, urang handak guringan”.
Kakanak, “kada Nini ai, ulun handak banar menyanyi nih”.
Nini, “mara ai menyanyi, tagal daham hangkui, nah nyanyi di higa talinga nini”.
Kakanak tu gin manayur bakamih ka talinga nininya. Maka am gigir saruhan pabila talinga si Nini kana kamihi nang cucu.
Kada lawas, tadangar pengumuman nang manyuruh supaya semua penumpang ka Banjarmasin babuat ka pesawat. Bilang kada sabar lagi hati ulun handak melihat Tanah Pedatuan. Ulun cuba berimiginasi, mambayangkan nang ulun sudah sampai di Banjar. Asa kada parcaya nang hari tu ulun akan ka Banjar. Imbah sejam ampat puluh lima minit tarabang kami gin sampai di Bandara Juanda, Surabaya. Kami barantat di sana selama setangah jam.
Bubuhannya turunan ka kompleks lapangan tarbang (Bandara), balilihat dari sabuting kadai ka sabuting kadai. Kebanyakan kadai di sini manjual produk kraftangan, kain batik, cendera mata wan hasil pertanian dari kawasan di sekitar Surabaya. Ada tiga atau ampat kadai nang manjual iwak babanam atawa iwak baparung nang disambat 'ikan sale' (salai). Asa taliur ai jua, maniring iwak babanam. Tagal tu pang kaya apa handak membawanya. Handak makan di situ, kada disadiakan kadai makannya. Jadi kedada bubuhan nang manukar iwak sale.
Kaakhirannya bubuhannya takumpul di kadai nang dipinjung bangunan. Kadai ngini manjual 'gula kucup'. Anak dara nang manjual tu manyuruh bubuhan Pak Hajinya mambuka kotak candy. Pabila dibuka haja lalu ai mancungit, baunggat-unggat bahanunya (reflika barang bat urang lalaki) nang pakai spring. Napa tumbar pang bubuhannya tatawaan. Ada pak hajinya nang mancuba'i mambuka kutak candy tiga ampat kali. Asa supan gin ada jua maniring barang nang kaya itu. Taga bibini nang manjual (jurujual) tu kada supan lalu. Mungkin dah patuh awan kurinah urang nang datang batatukar di kadainya tu. Jar jurujual tu, “bagus pak candynya, bisa menguatkan anunya pria, nang tua kembali muda, nang lesu kembali segar”. Dalam hati ulun baucap, bilang bisa banar juru jual ngini mempromosi barangnya.
Bukan setakat ngintu haja, banyak pulang lagi barang-barang lain nang sewaktu awannya dijual di situ, seperti nang kaya cincin kulit bulu kuda, kondom baduri. Amun di wadah kita, barang kaya ini kada dijual di lapangan terbang. Paling-paling, mun handak ada di Lorong Haji Taib atau di Petaling Street. Kada tahu jua apa rahsia di sebalik penjualan barang ngintu di bendara.
Kada menyangkakan, sakalinya dalam banyak-banyak tu ada jua bubuhan nang bapatak-patak manukar aksesori tu. Asa supan kaluku. Jadi bagamat sidin mambisiki ulu. “gasah uma nya” jar salah saikung ahli robongan nang manukar. Ada ahli rombongan, nang patuh di Surabaya mamadahkan Kota Surabaya ni syurga gasan nang katuju mancari bibinian. Galuh di situ bungas awan putih-putih jar. Amun di kota lain, urangnya kada seharat di situ.
Perjalanan ka Bandara Syamsuddin Noor
Imbah setangah jam betetiring, kami gin babuat pulang dalam pesawat manuju ka Banjarmasin. Perjalanan dari Surabaya ka Banjarmasin mengambil masa kurang labih 40 minit. Seperti biasa dalam pesawat kami bepandiran antara satu sama lain. Maklumlah kami hanyar sehari bersama, magun hanyar handak bapinanduan antara satu sama lain. Dalam pesawat, ulun asa lingu baduduk dibangku. Jadi ulun bajalan ka belakang pesawat. Badiri di wadah anak kabin barehat. Lawas jua ulun di situ, bapandiran awan pramugari. Sawat jua manakuni pasal kota Surabaya. Saja bujur jar pramugari tu Surabaya memang serba cantik, kotanya cantik, ceweknya juga cantik. Nang saikung manyurung pander,
'Bapak ngak pengen ama wong Surabaya ? jar si pramugari, cuba manyudi ulun.
'Saya ngak mau buang masa nyari yang jauh-jauh, depan saya khan udah ada
bidadari, gue ama kamu aja ya”. Jar ulun sambil cuba babahasa dialek Jakarta.
' Hahahahhaa ' kami tatawaan baimbai.
Asa supan jua bila penumpang lain magulih ka arah kami, ulun gin minta pamit, lalu duduk baasa di tampat duduk asal. Pesawat mulai masuk ka kawasan Banjarmasin. Aku mula maningau tumat lalungkang, maniring ka bawah. Tagal kedada apa nang kelihatan kacuali awan. Awan talalu tabal, sampai pesawat gin ada kalanya gerantangan ilah bas tapampah gun atawa jalan nang karutulan. Talinga mulai sunging, sana sini mulai tadangar anak halus manangis, mungkin asa kada nyaman atau kada tahan kasakitan talinga. Pesawat mulai berandah. Wahini ulun sudah kawa meniring kawasan hutan nang butak batabul-tabulan, mungkin ditabang gasan lahan pertanian.
Kada lawas pesawat gin mandarat. Bubuhan kami kedada nang bangkitnya, tatap haja dahulu badiaman dahulu di tampat duduk mambari laluan kepada panumpang lain turunan. Kada bisa lagi handak mamadahkan kaya apa arainya hati sampai di tanah PEDATUAN. Asa kada caya nang ulun sudah sampai. Tambahan pulang bagi setangah dari kami, ngini adalah PUGAAN kami manjajakkan batis di TANAH PEDATUAN. Hanya urang nang umpat ka Banjar haja nang kawa merasakan awan mancaritakan pengalaman ini. Kada kerasanan rupanya banyu mata ulun malilih. Rupanya ulun kada kawa manahani trasa hati. Ulun tatangis bila mambaca tulisan ganal di kain pemidang di muhara lawang masuk ka gedung kompleks Bandara Syamsudin Noor nang babunyi kaya ini : “ALHAMDULILLAH PIAN KAWA DATANG MANJANGUK BANUA”. Dari sinilah maka ulun mangarani catatan ringkas ka tanah pedatuan ini sebagai MENJANGUK BANUA..
Rupanya bubuhan di Banua bujur-bujur manhargai bubuhan Banjar dari seluruh dunia datangan, manjanguk Banua walau gin satumat. Kami bamandak satumat sambil mahadangi kampil awan barang-barang bawaan kami nang lain dikaluarakan matan pesawat. Imbah sunyaan selasai kami masuk ka balai ketibaan. Di situ bubuhan urang Banua sudah basiap mahadangi kami. Ada beberapa urang nang ulun pi nandu, antaranya Ir. Hj Noor Ahmad, sidin ni merupakan wakil Gabenor nang umpat bubuhan kita masa aruh ‘Hari Kulaan Kuala Lumpur' di Restoran Nelayan, Haji Subriyan, sidin ni rancak culak mulang tumatan Makah - Kuala Lumpur – Banjarmasin maurus akan jemaah haji wan umrah. Nang lainnya aku kada pati pinandu. Kami basalaman awan bubuhan Banua.
Kami dipadahkan bahawa sabalum kami, yakni sahari dahulunya sudah datang rombongan dari Pertubuhan Banjar Singapura. Jadi kami merupakan kumpulan nang kadua sampai. Berantuk supir taksi mahadangi panumpang di Balai Ketibaan. Ada bubuhan rombongan nang mambaca'i name tag (tag ngaran) bubuhan supir taksi. Ada nang bangaran Abul, Adul, Adu, Anor, Udin, Usi wan nang lain-lain lagi nang kada kawa disambatakan di sia'. Rupanya bubuhan di banua masih mengakalakan ngaran-ngaran urang Banjar bahari. Taga kedada nang bangaran Palui, Tulamak, Tuhirang, Tuhalus atawa Garbus. Mun ada mau ai pacah balai ketibaan akibat kahangkoian bubuhannya tatawa.
Taumpat jua di situ Jurugambar akhbar awan radio TV nang rahat manggambar gambar bubuhan Malaysia. Wah jar saikung ahli rumbungan, ‘dibuat urang dalam televisyen gambar kita'.
Babas Ka Kota Banjarmasin
Tiga bigi bas disadiakan gasan mambawa bubuhan kami ka hotel nang jauhnya kurang labih tiga puluh pal (30 KM) tumat Bandara Syamsudin Noor. Di dalam bas kami, selain dari ahli rombongan taumpat jua saikung Jurugambar TV. Pasal sidin urang Banua, maka sidin tapaksa ai jua jadi pamandu pelancong, malayani kurinah wan manjawab segala takunan bubuhan kami. Parjalanan malalui Gambut, Ulin, Jalan A Yani. Imbah itu hanyar masuk ka kawasan Kota Banjar. Di kanan kiwa jalan keadaannya kurang labih haja awan pemandangan di sepanjang jalan-jalan di perkampungan kita di Masigit Tinggi, Sungai Manik, Tanjung Karang atawa Simpang Lima ka Kuala Kurau. Mungkin urang bahari pabila madam ka Malaysia mancari kawasan nang ada persamaan awan banua asal bubuhannya di Kalimantan Selatan. Atau saja dasar urang Banjar, katuju maniring rumput hidup subur mahijau di pinggir jalan, jadi rumput kada disiangi, dibiarakan tagah supaya dingin mata mamandang.
Jurugambar TV bakisah pasal iwak papuyu. Jar sidin, ‘ di Banjar banyak iwak papuyu, ada papuyu babanam ada ai jua papuyu bagincu (maksudnya bibinian gindar wan lanji). Jar sidin. “Tarsarah hai atas pian-pian, katuju papuyu nang mana. Amun katuju nang bagincu, ulun bawa ka wadahnya”, sidin manyrung pandir.
Saikung ahli rumbongan manyahuti, “Nang bujang nyaman pang. Nang mambawa umanya ini kaya apa pulang? Ka mana cagar maandah akan supaya jangan sampai ketahuan”. Takunan sidin tadi diisambut awan tatawa badarau bubuhan rumbongan.
Sakalinya keadaan jalan di Kota Banjarmasin agak sibuk. Ternyata anggapan kebanyakan kami nang sabalum sampai agak meleset. Ulun manjangkakan Kota Banjarmasin langang kada pati banyak kanderaan. Apa yang dapat kami tiring, di sana sini kureta, bas, motor awan nang lainnya batali banang lusur-lusuran di kanan kiwa jalan. Nang bajalan batis pulang bajurut di pinggir jalan.
Bas ma-ngona masuk ka tungkaran Hotel Belitung Batulis. Kami gin turunan, lalu bamandak di lobi hotel. Kurang labih sapuluh minit di situ kami diminta babuat ba'asa ka dalam bas. Kami dipadahakan kami tasalah hotel. Kami sudah diatur manginap di hotel lain. Hotel ngintu dikhaskan gasan bubuhan Banjar Singapura, Jakarta wan Brunei.
Kami di bawa ka hotel Ira Nugraha, di Simpang Belitung, kurang labih lima pal dari situ. Sampai di hotel kami maambil kunci bilik. Imbah itu kami dijamu makan nasi basanga. Nasi sanga Banjar di sini bawarna habang, balain sadikit wan nasi sanga di wadah kita. Disadia akan jua iwak hintalu dadar, iwak sapat siam wan iwak haruan basanga. Umai nyamannya makan lauk iwak sapat nang ganalnya kakaya tabah (talapak tangan). Tuntung makan kami barihat.
Mamparkenalkan Ahli Rumbongan
Maaf haja lah, Kisah Manjanguk Banua ini nang kaya filem Hisdustan. Parak saparo kisah/ filemnya hanyar diparkanalkan pelakon-pelakonnya. Antara ahli rombongan kami ialah:
- Katuha Rombongan, Ir. Sabaran Alas - sidin juga ialah Yang Dipertua Pertubuhan Banjar Malaysia. Sidin asal Balun Bidai, Kampung Gajah. Ampunya sebuah syarikat perunding kejuruteraan di di Danau Kota, Kuala Lumpur.
- Hj Jawawi Najar - Timbalan YDP PBM. Asal urang Jalan Selama, Bagan Sarai, Perak. Lulusan UM. Saing jua umpat bachat di AB dengan ngaran incaan “Cangol/ Ungah Macal”. Suwah bagawi sebagai Penolong Pendaftar di UTM. Wahini sebagai Setiausaha, Lebaga Air Perak. Amun ada bubuhan di Perak nang kada babanyu, gandah rumah sidin lakas ai sidin manyuruh urang mamasang pili.
- Saudara Mahadi Othman - Setiausaha Pertubuhan Banjar Malaysia, berasal dari Parit To' Ngah, Batu 5 Parit Buntar. Lulusan universiti di USA. Wahini mengendalikan syarikat percetakan milik PBM.
- Saudara Yazid Hj Sulaiman - mun ngaran incaan sidin di Buletin Ayuha Bapandiranialah Andung. Urang Kuat PBM Krian. Lulusan Institut Teknologi Federal, KL. Wahini sebagai Pengurus Station Petronas, Bagan Sarai. Amun handak manukar T-Shirt awan lain-lain cederamata Pertubuhan Banjar silakan ka wadah sidin.
- Tuan Ahmad Rashidi - ngaran incaan sidin di AB ialah MattCd. Amun dalam gambar rombongan, sidin ni nang bahidung mancung, bajabik ala pelakon Hindustan (Shah Rukh Khan ?). Kawitan sidin urang Kuala Lumpur. Bagawi di syarikat insurans MAA, cawangan Alor Star. Labih 25 tahun bagana di Alor Star. Wahini sidin umpama sepasang kenari diam di rumah. Anak-anak sidin kaduanya mangajian di UTM wan UiTM.
- Tuan Hj. Kadri - dalam rombongan sidin ilah Palui pang. Bisa banar bakisah nang lucu-lucu. Asal urang Sungai Manik. Seorang pesara tentera. Bahari suwah berkhidmat di Kongo. Seorang nang aktif dalam sukan. Merupakan salah seorang pengadil bola sepak Malaysia yang memiliki tauliah FIFA. Sering mengadili perlawanan bola sepak di peringkat antarabangsa. Sidin juga seorang pengadil tinju bertauliah. Wahini sidin bagana di Cheras.
- Udin – Wahini begana di Kampung Banjar, Batu Cave, Selangor. Merupakan Kamanakan ulih Tuan Hj. Kadri. Seorang kontraktor awam bahagian pili. Rajin mambaiki pili di rumah urang wan pajabat. Amun kedada gawian...mambaiki pili ampun saurang pang jar.
- aLLan - Tukang carita. Kaya Penulis Hikayat Banjar atawa Sejarah Melayu – Supan, jadi ba-pi'it. Sidin ni nang sabujurnya pemalo saikit - low profile, jar urang putih. Ini KS mambariakan biodata sidin. Ngaran : Azlan Ali Bashah, dikiyau : aLLan. Bagana di Bandar Tun Hussein Onn, Cheras, Selangor. Asal urang Kuala Kurau, Perak.
- Saudara Abdul Muein Eini - bagana di Seksyen 3, Bandar Baru Bangi. Asal urang Kuala Kurau, Perak. Halam urang kuat di JPM. Wahini baniaga saurang. Jar kakawanan banjual alat ganti kapal tarabang, alat kejuruteraan wan multimedia.
- Saudara Arbain - Asal Kampung Selinsing, Perak. Menetap di Ipoh dan merupakan kontraktor binaan Kelas A.
- Tuan Hj Ali - asal urang Sungai Manik, Perak. Merupakan pengusaha restoran iaitu Restoran Rose di Seksyen 4, Bandar Baru Bangi, Selangor.
- Burhanuddin Muhamed - asal Teluk Intan Perak. Seorang kontraktor, ngaran syarikat sidin Ohan's Construction, berpangkalan di Sentul Pasar.
- Encik Basran Basri - ngaran incaan dalam AB ialah 'pepuyu', Urang Sungai Basar, wahini bagana di Taman Sri Andalas, Klang. Merupakan urang kuat Syarikat Telekom Malaysia Berhad.
- Saudara Idzhar Eini - ading kapada saudara Abdul Muein. Bagana di Tapah. Merupakan teraju Bahagian Kejuruteraan di pejabat JKR, Patang Padang.
- Encik Dzulkarnain Ariffin - bagana di Sri Petaling, Selangor. Seorang ahli koporat nang banyak banyak mengendalikan projek dengan Kerajaan Brunei.
- Tuan Hj. Mohd Salleh Shamlani - bangaran incaan 'Hanyar Bahahar' bagana di Taman Desa Bakti, KL. Merupakan seorang jurutera dan kontraktor elektrik.
- Tuan Hj Murali - Dari Sungai Besar, Selangor. Sidin masih mempunyai ramai keluarga di daerah Ilong, Kalimantan Selatan.
- Dr. Noriah – Sidin ni urang Jawa. Tagal nang suami Banjar. Seorang Pensyarah di Jabatan Bahasa, Universiti Kebangsaan Malaysia.
- Prof. Dr. Sulaiman Samsuri - Pensyarah UiTM.
- Puan Hjh. Kutaniah Sagir – Anak kelahiran Ulin, Banua Banjar. Berkahwin dengan rakyat Malaysia dan telah berhijrah ke Malaysia pada tahun 1963. Merupakan seorang pengusaha butik. 'Kustina Fesyen' di Serdang, Selangor.
Nang lain tu banyak ai lagi, tagal ulun kada sawat mencatat latar belakangnya.
Hari Mulaan di Banjar
Tumatan hari mula kami baandah di Hotel Ira Nugraha, bilang kada sing putusan bubuhan di Banua datangan bailing ka situ. Masa kami sampai, kami diminta maisi'i borang peserta. Dalam borang tu, memang ada ruangan khas nang borang ilah borang gasan jejak kasih. Peserta diminta mencatat ngaran kampung asal peninian, ngaran keluarga peninian wan maklumat nang lainnya. Kada sangka jua rupa bubuhan di Banua berusaha menghubungi keluarga peserta berdasarkan maklumat nang dinyatakan dalam borang tadi. Jadi pada hari lemisuknya banyak pang kulaan ahli rombongan nang datang tumatan jauh seperti Kandangan, Barabai, Kalua, Tanjung, Tabalung dan lain-lain batujuan mandapati kaluarga.
Kulaan nang datangan ini mambawa macam-macam wadai Banjar. Ada nang tadapat di Malaysia wan ada jua nang ulun kada suwah merasaninya. Antaranya amparan tatak, pais, limpeng siang, kulapon, balungan hayam, apam wan nang lain kada tahu handak manyambatakan ngarannya. Wawadaian ngini tadi ditata di atas meja di lobi hotel. Bilang hibak meja, sampai kada tamakan oleh ahli rombongan. Dalam banyak-banyak wadai tu, pada ulun nang panyamannya 'babongko' awan 'bingka barandam'. Sampai wahini gin magun ai kaganangan. Asa antal handak mamakan, tagal wadai nang ngintu kada tedapat di Malaysia.
Sate Gambut
Malamnya pulang, imbah sembahyang maghrib, mamarina ulun datang dari Banjar Indah. Sidin wayah itu merupakan wakil rakyat bagi kota Banjarmasin. Partinya ulun kada pasti, tapi amun dari inguh surah sidin bapandir, sidin tagaknya sealiran awan Gus Dur [ Nahdatul Ulama ]. Sidin mambawai kami tulakan makan. Ulun awan dua lagi kawan, iaitu Sukarno wan Andung dibawa makan di Gambut.
Gambut ini kaandakannya di antara Banjarmasin ka Banjar Baru. Terkenal awan satenya. Kalau di Malaysia, ilah Kajang pang. Malam tu kami makan Soto Banjar, Nasi, awan sate bebek. Di Banjarmasin, di mana-mana rumah makan, lauk iwak saluang basanga kada suwah katinggalan. Mun handak disambat iwak saluang sebagai lauk rasmi Banjar gin bulih jadi kawa. Sate Banjar berbeza sedikit awan sate di wadah kita Malaysia.
Di sini ulun kada manamuni sate sapi atawa sate hayam, rata-rata nang kami makan tu sate bebek alias itek. Kuah satenya pulang kada pakai kuah kacang tagal kuahnya hirang. Ulun kada tahu kaya apa maulahnya. Walaupun ulun mungkin saumuran kada suwah mamakan itik, taga di bumi peninian ini dicubai jua mamakan sate itik. Bila dirasani nyaman, nang sama haja inguhnya awan sate Kajang. Talah sabuting, sabuting pulang kami malurut sate. Lama-lama kada kerasanan rupanya labih selawi bilah seikungnya kami makan. Ujar Paman ulun, bubuhan kita di Banjar katuju banar makan bebek. Jadi amun ka Banjar jangan kalumpanan bailang ka 'Ladang Bebek' nang luasnya bilang saujana mata maniring.
Balik dari makan sate di Gambut, kami singgahan satumat melihat Pekan Seni Budaya Banjar. Di sia dipamerkan pakaian, kabisaan tangan awan cenderamata dari pelbagai daerah di Kalimantan selatan. Meski gin satumat bajalan di gerai-gerai daera, kami sudah kawa mangatahuanni serba sedikit tentang adapt wan budaya urang Kalimantan Selatan.
Tahun Amas Usia KALSEL
Gasan pengatahuan bubuhan pembaca, rombongan kami nang tulak manjanguk Banua ni tulakan ka Banjarmasin adalah atas undangan Gabenor. Menyunsung hari jadi Propinsi Kalimantan Selatan nang diperingati pada setiap tanggal 14 Ogos setiap tahun. Pada tahun 2000, sambutannya takana babarung awan 3 (tiga) peristiwa ganal nang terjadi di Kalimantan Selatan yakni :
(1) Sambutan tahun amas Usia Kalimantan Selatan tepat 50 tahun
(2) Propinsi Kalimantan Selatan memasuki Era Autonomi Daerah
(3) Propinsi Kalimantan Selatan baulihi Gubernur dan Wakil Gubernur nang hanyar wan siap menghantarkan Kalsel memasuki Pasaran Bebas Asian – [AFTA ]. Jar mamarina ulun, ini kali kadua anak Banjar dilantik jadi Gubenur. Amun sebalumnya tu, Urang dari Jakarta pang nang dilantik jadi Gubenur.
Banyak acara nang diatur (bentuk wan muatan) dalam memperingati Hari Jadi emas Kalimantan Selatan kali ini adalah bersifat Upacara resmi /konvensional, antaranya ialah mengadakan shalat berjamaa'ah dan shalat hajat pada malam sebelum hari itu. Apel karyawan (kakitangan kerajaan) masing-masing umpat serta. Perayaannya diisi dengan Pameran Pembangunan, Pertandingan Karya serta Lomba Olahraga Tradisional. Acara ngini jar bubuhan di sana akan dirangkaikan dengan Peringatan Proklamasi RI.
Tema Peringatan Hari jadi Emas Kalsel (Kalimantan Selatan) kali ini adalah :
“ INDONESIA BARU DALAM MEMASUKI ABAD KE-21 DARI MILLENIUM KE-3, OTONOMISASI DAN REFORMASI”.
Jadi tu pang kisahnya. Kami takana untung banar, sapalih kawa umpat ka Banua tepat pulang pada masa nang kaya itu. Rahat banyak pesta diada akan. Urang Banjar dari segala pelusuk dunia bulikan Manjanguk Banua. Banyak acara diadakan, inya dibahagikan kepada Upacara Tradisi wan Tradisi Banjar/ Daerah.
Upacara Tradisi ialah Upacara yang dapat dikatakan bersifat rasmi, karena mengandung serinitas. Manakala Acara khusus, Hari Jadi Emas Kalsel, banyak acaranya diwarnai nuansa Tradisi Banjar /Daerah. Penggunaan Bahasa Banjar dipakai dalam Peristilahan untuk Peserta, Petuah, Pidato, Pengarahan dan lain-lain.
Tari-tarian dirancang gasan menyambut tetamu rasmi. Maski gin baunsur hiburan, pengisiannya banyak diambil dari khazanah budaya Banjar. Busana para peserta dan undangan ditatapkan musti sesuai awan jabatan dan fungsinya. Dekorasi bangunan/majlis/upacara (Bahias-hias) menggunakan materi adat daerah . Upacara rasmi pembukaan Aruh Ganal (Musyawarah Besar) dijadualkan diadakan di dalam kawasan berbumbung iaitu di Gedung Sultan Suriansyah.
Ekspo Budaya KALSEL
Walupun majlis balum dirasmikan, pertunjukan/karnival/ekspo Budaya Banjar sudah dimulakan. Kami singgah di tapak ekspo. Sunyaan pameran hasil kerajinan/kabisaan tangan, sulaman, makanan ada di situ. Dibahagikan mengikut kawasan daerah seperti Kandangan, Negara, Martapura, Kalua, Barabai, Tabalung, Samarinda dan lain-lain. Sebagai pengunjung kami untung, kawa meniring budaya daerah-daerah Banjar dengan kada payah tulak ka daerah nang ulun sambat di atas tadi. Meski gin kada langkap, sunyaannya ada di situ. Contohnya nang kaya kita tulak malawat Rumah Seni Asia, di Air Keroh, Melaka.
Tuhuk batitiring di Ekspo Kebudayaan Banjar, kami tulakan pulang ka gedung nang di higanya. Di situ ada panggung teater. Di situ diadakan pementasan wayang wong, wayang kulit, bangsawan wan teater moden. Kalau handak dibandingakan di wadah kita, ilah MATIC di Jalan Ampang pang. Kami satumat haja di situ pasal kada pati mangarti/ maharati ceritanya. Bukan kada maharati bahasanya. Tagal kada kawa mandangarakan butiran pemandiran pelakon-pelakonnya. Ini disababkan sistem audio nang kada pati jelas, suara ba-awau awan mikrofonnya galurukan.
Kada karasanan, malam sudah lewat. Bubuhan nang di gerai ekspo sudah mulai basasimpun manaruhi barang. Kami bulikan ka hotel. Wayah itu jam sudah pukul 11:00 malam.
Lawan Bakisahan
Bubuhan nang kada tulak ka Ekspo rupanya barantuk di lobi hotel. Dari jauh kami mandangar urang balawan bakisahan. Kayanya ada parlawanan pidato/pituah nang hebat. Kisah sambut basambut. Saikung manyurung tatangguhan, saikung malawani, saikung bakisah nang kaya Palui/ Tok Selampit wayang kulit, nang lain tanganga mandangarakan.
Sasalanya riuh mandarau ilun bubuhannya tatawa. Nang hebat balawan ni dua urang pang iaitu Tuan Hj Kadri awan Tuan Hj Ali. Angah MattCd manjadi setiausahanya kaluku. Sidin kada bakirip mata mandangarkan kisah nang di pandirkan. Banyak banar nang dikisahakan, dari kisah kakanakan, kisah 25 SX sampai ka nang dalam kalambu. Antaranya malunta pakai salawar guni tapung, takawini balu malam kada babatis, mati sahid wan lain-lain lagi. Tapi nang pasti, bubuhannya bakisahan sampai jam tiga pagi.
Dalam masa yang sama, di hotel tadapat dua tiga urang tukang pical/tukang urut. Katiganya kada kamanangan maurut awak bubhannya nang kapanatan. Maklumlah siangnya bajalan jauh mantuk ka banua bukan nya dakat maka uyuhnya gin kada bisa madahakan. Jadi terpaksalah mahadangi giliran hadak baurut.
Esoknya susubuhan ulun tailan pasal tadangar urang azan. Di subarangan hotel ada surau,
di subalah kanan nya pulang masigit. Ulun gin bagamatan ai bangkit bawuduk, maklum awak
hanyar diurut saikungan tarasa ringan kapala, dada bahinak gin lapang. Urang di Belitung tu
sembahyang subuhnya nang kaya di Perlis. Kedada baqunut. Ulun kada kisah bangat pasal
ngintu sunnat . Imbah sambahyang subuh ada disediakan banyu teh awan ruti karing. Kami
nginuman sambil bapandiran. Banyak jua nang ditakunkan oleh jemaah pasal Malaysia.
Bilang kada tajawab ulun.
Tuntung nginum ulun awan ahli rumbongan bulik ka hotel. Bamandak di lobi sambil
manyambung bapandir. Kada lawas datang bubuhan urang Banua mambawai kami tulakan ka
Pasar Terapung. Napa pang ilah urang mangantuk disurungi bantal pang. Lakas kami babuat
ke dalam Kijang nang disediakan di tungkaran hotel. Jadi ada nang kada sawat basilih,
langsung haja umpat ka Pasar Terapung batapihan.
Hari tu hari Khamis, hari perasmian Musyawarah Besar Banua Banjar. Antara yang
mambawa kami ka Pasar Terapung tu ada nang jadi Panatia MUBES (Musyawarah Besar).
Dari sidin kami tahu nang persiapan rapi diulah hagan MUBES. Daftar undangan telah
tersusun secara protokol di peringkat Pemerintah Daerah, ada Undangan Khusus, seperti :
1. Pejabat dari Pusat (Menteri Dalam Negeri & Ibu).
2. Para Gubernur (beserta Isteri) dari Propinsi Kalimantan Barat, Kalimantan Tengah dan
Kalimantan Timur, yang pada tahun 1950 satu wilayah dalam Propinsi Borneo.
3. Para mantan (bekas) Gubernur dan Wakil Gubernur Propinsi Kalimantan Selatan.
4. Paguyuban-paguyuban Banjar yang bermukim di luar Kalimantan Selatan, misalnya di
Singapura, Brunei, Sulawesi, Jawa, Riau, dan Malaysia nang kaya rumbongan kami ni pang..
5. Paguyuban-paguyuban etnis lain (non Banjar) nang ada di Kalsel, misalnya, Pasundan,
Madura, Bugis, Batak dan lain-lain.
6. Para remaja, sejumlah siswa UNLAM, SMU, agar generasi penerus (bibit banjar) ini kawa
berkenalan lawan Budaya Daerahnya, sebagai perangsang gasan membangkitkan minat
pada Budaya Daerah.
Para undangan dikahandaki emamakai Busana/pakaian rasmi nang khas :
1. Kepada para Undangan khusus diminta untuk berbusana etnis Daerah asalnya, sehingga
memberi aksentuasi pada ke-Bhinneka Tunggal Ika-an.
2. Para Ulama awan tokoh dari berbagai Agama yang ada di Kalimantan Selatan diminta
berbusana mengikut pakaian ugama masing-masing. Para Isteri undangan wanita, untuk
"match" dengan busana adat suami/pria, dianjurkan memilih diantaranya ulun sekadar
mengingat beberapa ngaran baju bebinian di Banjar :
a) Baju Renda Balapis Dua / Ba-Samarlu.
b) Baju Getang.
c) Kebaya Nasional.
Sepanjangan jalan di Banjarmasin tu tayut-tayutan awan Hiasan dan Dekorasi. Bagian
dalam Bangunan Sultan Suriansyah, umpamanya dihias dengan aneka Janur Banjar, 50 buah
Payung Kembang, (amun urang Kalua tantu
tahu, payung ni nang ilah Payung Datu Buhuya) Kembang Renteng, Daun daun dan
Kembang Hidup Khas Banjar.
Di luar tumatan tungkaran awan halaman Gedung Sultan Suriansyah, selain Janur dan
Kembang/Tanaman Hidup, hibak lawan bunga Kembang Sarai. Umbul-umbul barunjai-runjai,
banner (promosi/sponsor), langkap awan lukisan motif-motif tradisi dan dominan
mempergunakan warna-warna adat Banjar : Putih, Habang Sapang, Hijau dan Kuning.
Lalu di jalan-jalan di tangah kota Banjar tu nang kaya lalu di bawah pukuk nang lingun.
Bandera Indonesia bagantungan nang kaya daun kayu marintangi jalan. Maklumlah MUBES
kali ni babarungan awan sambutan Ulang Tahun Kemerdekaan Indonesia pada tanggal 17
Ogos. Umai detail bangat aku manggambarkan keadaan di Kota Banjar, ilah Karim Mohd
mangulas siaran langsung sambutan Merdeka di RTM.
Pasar Terapung
KALAU pendatang sedang berada di Kota Banjarmasin, maka hati dan pikirannya rasanya tidak afdhol jika tidak menginjakkan kakinya di Pasar Terapung. Sehingga bagaimanapun caranya, mereka harus pergi ke Floating Market tersebut. Nah, rasa tidak afdhol itulah yang harus diciptakan oleh Pemko Banjarmasin terhadap keberadaan Pasar Terapung. Jika tidak demikian maka hadirnya salah satu iklan di RCTI tersebut hanya akan menjadi macan ompong. Besar dari segi nama tapi minim kunjungan wisatawan dalam dan luar negeri. Bahkan dikhawatirkan akan menjadi tamu di rumah sendiri.
Mari kita simak sekilas mengenai hadirnya Pasar Terapung di Kelurahan Kuin Utara, Kecamatan Banjarmasin Utara, Kotamadya Banjarmasin tersebut.
Kawasan Pasar Terapung yang letaknya sekitar 7 kilometer dari pusat Kota Banjarmasin tersebut, ada sejak berabad-abad lalu semenjak hadirnya Kerajaan Banjar. Tapi, saat itu Pasar Terapung masih berpusat di kawasan Sungai Kuin. Namun seiring hilangnya Kerajaan Banjar, maka Pasar Terapung itu juga musnah.
Namun, lambat laun Pasar Terapung itu hadir lagi. Namun bukan lagi di Sungai Kuin, tapi bantaran Sungai Barito. Dan, sekitar 40 tahun lalu mulai marak. Tapi, baru mengemuka dan dikenal masyarakat sekitar tahun 1980-an.
Dan, lebih dikenal masyarakat Kalsel bahkan di Indonesia pada umumnya, sejak ditayangkan sebagai salah satu iklan di Rajawali Citra Televisi Indonesia (RCTI).
Dapat dicapai, baik dengan naik angkot jurusan Kuin Selatan, Kuin Utara Alalak Utara dan Selatan maupun langsung dari pusat kota mencarter jukung. Biasanya aktivitas Pasar Terapung mulai berlangsung pukul 04:30 sampai sekitar pukul 09:00. Puncak keramaian biasanya terjadi sekitar pukul 07:00.
Semula, masyarakat asli Banjar--tentunya-- yang datang dari berbagai pelosok, baik Alalak Utara, Selatan, Berangas, Tamban, Jelapat, Muara Kuin, Mantuil, Basirih, Anjir dan sekitarnya menjajakan dangangannya menuju Kota Banjarmasin dengan jukung.
Dalam perkembangannya dan didukung oleh wilayah Muara Kuin dan sekitarnya yang sangat strategis, sehingga mulailah berkumpul jukung-jukung yang membawa berbagai barang dan hasil pertanian, perkebunan dan perikanan.
Akhirnya terciptalah suasana jual beli dengan sistem barter (barang dagangan ditukar dengan barang dagangan lain, misalnya beras ditukar dengan ikan). Barang yang dibarter itu nantinya akan dijual lagi ke daerah asalnya masing-masing. Demikianlah yang berlangsung dan menjadi rutinitas di Pasar Terapung.
Seterusnya, selain jual beli dengan sistem barter, kini masyarakat dapat berbelanja langsung membeli barang dagangan yang diinginkan untuk dibawa pulang. Hanya saja untuk membeli bagi masyarakat yang berada di darat cukup susah. Pasalnya dagangan digelar dalam jukung dan berada di tengah Sungai Barito.
Makanya, jangan heran kalau persewaan jukung saat ramainya Pasar Terapung menjadi salah satu aset penghasilan warga sekitarnya. Warga umum dengan naik jukung berbelanja menuju jukung lainnya yang sedang menanti pembeli.
Pasar Terapung tagak nya manjadi objek wisata ( tumpuan pelancong ) di Banjar. Maka
ulun cuba manulis topik khas gasan Pasar Terapung ini. Dari Hotel Iranugraha kami naik
Kijang kurang labih 15 minit , kami sampai di Kampung Kuin, salah sabuah perkampungan
banyu di pinggir Sungai Martapura. Di sinilah terdapat makam Sultan Suryanshah.
Rumah penduduk di sini rapat-rapat, mungkain kawasan ngini merupakan salah sabuting
kawasan nang terpadat penduduknya di dunia. Rumah-rumah di sini sudah diubahsuai,
rumah asal atau nang mengakalakan bentuk rumah bahari urang Banjar kawa dihitung awan
jarigi, mungkin kada sampai sapuluh biji. Kami sampai di kawasan nang agak lapang, jadi
kawa maandak motokar Kijang di situ. Kami turunan lalu ka Jeti manyewa kalutuk. Sewa
sebiji kelutuk kawa dinaiki 8 - 10 urang ialah Rp35,000 atau kurang labih RM12.00.
Pasar terapung ba-isi daya tarikannya nang tasendiri. Selain pusat perekonomian wadah
urang batatukar inya wahini berkembang manjadi objek wisata. Namun nang ulun tireng inya
kurang mendapat perhatian dari Pemda setempat, atau investor, belum meliriknya. Napang?
Kada kawa ulun menjawab. Kaina amun sawat maulah kajian sosioekonomi hanyar ka am
ulun kawa mahuraiakannya.
Ulun, Hj Ali awan Hj Nordin laki binian, Bapak Panitia MUBES awan dua ading angkat ulun
babuatan kedalam kalutuk. USAI kami babuatan bagamatan Haji Sana melepaskan tali
ikatan pada kelotok ( perahu yang dilengkapi mesin ). Kepalanya diarahkan manuju ka hilir
sungai, sudah parak hampir sepuluh tahun sidin menjadi ojek kelotok, profesi atau
gawiannya. Saban hari ai Haji Sana menghantarkan para turis ke lokasi wisata di
Banjarmasin, Pasar Terapung. Imbah tu kelotok Hj Sana melaju ke Pasar Terapung di
wilayah Kuin Selatan, kalutuk kami bergabung lawan kelotok wan jukung nang lain.
Kadang-kadang saling baranjahan, namun hal tersebutsudah biasa atawa manjadi
kepatuhan kada lagi diherani.
Sekali tiring tagak urang basasak-sasakan ( lain KupiahSasak ) kaya urang di pasar. Nang
kaya pasar lain pada umumnya, menjual berbagai macam kaparluan masyarakat, seperti
alat-alat barangan dapur, hasil tani, buah -buahan, lalapan dan berbagai jenis wadai ( kuih
) serta makanan khas Banjar. Memang, pasar tersebut masih tradisional, dan itu
dipertahanakan datang ka wayah ini. Kada tahu hinggan berapa generasi lagi inya kawa
dikakalkan. Tarpulang kepada mereka nang akan mewarisinya. Misalnya Nahtia ( 35 tahun )
jarnya sudah sembilan tahun berjualan berbagai jenis wadai dan nasi bungkus. " Saya cuma
menjual tapi nang maulahnya semua ini orang lain ". Jar Nahtia lagi inya bakulihi
pendapatan lima belas ribu per hari, adalah saikung dari ratusan pelaku utama nang
bajualan di Pasar Terapung [ umai... aLLan kita ni, bibinian nang anom haja kawa di cari'i nya - KS ]. Sunyaan
pedagang kada menampik pendapatannya meningkat bila banyak turis datangan.
Tuan Iman Hj.Fakhrur Radzi batutukar wadai
Aku maikat kalutok kami awan jukung Nahtia, kami berataan manukar sagalas teh manis,
wadai murtabak pisang, wan wadai-wadai nang lain. Nyaman banar makan, babasuh tangan
culup haja ka banyu. Banyu sungai Martapura tagaknya masih barasih, balum tercemar.
Kelihatan masih jaranih, kedada ratik nang hanyut ( cah tiring gambar nang disertakan ).
Tuntung makan kami manahuri ungkosnya, lalu bakunyung pulang ka arah jukung-jukung
nang lain.
Memang, tumatan dirasmikan oleh Pemerintah Daerah ( pemda ) setempat sebagai tujuan
wisata lebih dari dua puluh dua tahun lalu, PASAR TERAPUNG memberikan kontribusi nang
kada sedikit bagi Propinsi Kalimantan Selatan ( Kalsel ). Dari data statistik dapat ditemukan
kenaikan jumlah wisatawan ( pelancong ) manca negara yang datang berkunjung. Misalnya
pada tahun 1998, wisatawan yang datang berjumlah 11,202 orang. Tahun 1999 mengalami
kenaikan sebesar 14,49% atau berjumlah 12,826 orang. Sedangkan jumlah wisatawan
nusantara, dari 156,003 batambah menjadi 164.695 orang. Berarti ada peningkatan sebesar
5,63%. Ngini baluman mangira amun bubuhan Banjar nang di Riau awan Malaysia kaina caluk
mulang ka bumi peninian. Ngini kada angan-angan mun kerajaan kawa ma-usahakan
panarbangan tarus dari KL - Banjarmasin. Sudah tantu tambang manjadi murah. Wan
berataan kita caluk mulang ka Banua manambahi wisatawan nang sedia ada.
Selain memberi kulihan ( pendapatan ) bagi pemerintah daerah, Pasar Terapung sendiri
memberi keuntungan bagi masyarakat yang diam baparakan awan objek wisata tersebut.
Hal ini dijelaskan oleh Kepala Dinas Pariwisata Kotamadya Banjarmasin, Drs. Mugeni.
"Walaupun secara tidak langsung masuk ke dalam Pendapatan Anggaran Daerah, tapi Pasar
Terapung telah mensejahterakan masyarakat disekitarnya," tandasnya.
Hal senada diungkapkan Kepala bidang Pesona Seni dan Budaya, Drs. M. Yusuf Chon.
Menurutnya, Pasar Terapung sebagai objek wisata di Kalsel, punya daya tarik yang tinggi
menggaet turis domestik maupun mancanegara. "Selain itu juga masyarakat sekitar sangat
diuntungkan," tambahnya.
Tapi tu pang bubuhan Banjar di Banua kana ba-ingat, teori pasaran jual beli mengatakan
pembeli adalah raja. Artinya kamudahanwadah bajual, keselamatan penjual awan pembeli
kana diberi perhatian utama. Ini kami nang bakalutoh atawa bajukung kedada lalu di bari
jaket keselamatan. Amun Jukung tatulangkup, nang kada bisa bakunyung tantu tinggalam
batu. Nang bisa bakunyung gin balum tantu kawa malawan banyu daras Sungai Martapura
nang kada calang-calang luasnya.
Kamudahan-kemudahan ini punya pengaruh nang cukup ganal bagi pengunjung. Amun kada
berataan turun tangan, masing-masing perlu mengambil peranan sama ada masyarakat atau
pemerintah daerah kada mustahil Pasar Terapung akan berkembang. Para pedagang, para
ojek kelotok, pangayuh jukung sebagai pelaku utama Pasar Terapung, perlu diberikan
kontribusi pengurusan awan penyelenggaraan oleh pemda setempat. Sebagai pihak yang
paling berkompeten mengembangkan Pasar Terapung, paling kurang pemda mempunyai
upaya meningkatkan standard hidup para pedagang. Selain peningkatan kamudahan (
fasilitas ) seperti lokasi parkir ( parking ) yang kondusif awan representatif, kamar kecil (
wc umum ) wan mambaiki jalan nang rakai atawa balubang.
Latihan pengurusan harus diberikan kepada para pedagang, pemandu pelancong nang cekap
awan cakep @ peruna perlu disediakan bagi membari penerangan kepada turis. Amun
handak aLLan awan KupiahSasak ( nang berpengalaman di Selinsing ) gin kawa mambari
kursus. Mungkin ini menjadi tanggung jawab Jabatan Pelancongan ( Departemen Pariwisata
) Kota Madya Banjarmasin. ( Sebahagian dari tulisan ini ulun ambil dari Gusti M. Anugerah ).
Matahari mulai tinggi. Kami bakalutuk maninggalakan Pasar Terapung manuju ka sabuting
lagi objek wisata iaitu Pulau Kambang. Inya talatak basubarangan awan Pasar Terapung,
kurang labih 20 minit naik kalutuk. Pulau ngini wadah badiamnya warik awan bakantan. (
Bakantan ialah warik bawarna kakuningan, bahidung mancung, sapalih urang nyambat warik
bakantan ini sebagai urang Belanda ).
Bakantan atau beruk belanda ( proboscis monkey ), haiwan asli Borneo - KS.
Sampai di Jeti Pulau Kambang kami bagambaran awan bubuhan rombongan nang naik
kalutuk ba-asing awan kami. Malangnya kada sunyaan ahli rombongan umpat ka Pasar
Terapung. Ada nang malalor balum bangkit guring jadi kada umpat. Di jeti kami manukar
tiket masuk ka Pulau Kambang awan manukar kacang gasan dibari lawan warik-warik. Umbai
haja kami masuk bajurut warik manyasahi, ada nang mamingkuti tapih, ada nang malacung
malumpat di bahu awan kapala kami. Nang bebinian bakuciakan takutan dirukat warik.
Imbah tu kami bulik ka Jeti lalu bakalutuk bulik ka Kuin Selatan.
p/s - Uiii bubuhannya, gani'i manambahi. Ulun di kampung ni di Kuala Kurau....
aLLan
MANJANGUK BANUA - Siri 09
Tue Sep 12 11:59:59 2000
Wayah kami bulikan kira-kira jam 9:00, jadi bubuhan nang diaman di lanting (rumah atawa
toko atas banyu) rahat mandian awan batatapas. Jadi tuhuk pang kami mairing lalaki
bibinian mandian. Kakanakan cagur-caguran tajun ka Sungai Matapura. Sikit gin kada
takutan, ilah anak itik bakunyung naik bulik ka lanting. Aku kada pati wani jua mangatik
gambar , takutan kaluku ditawak urang awan batu pangilingan.
Di sala-sala rumah tu tadapat jua kadai atas banyu dikiyau LANTING jua. Banyak dijual
barang cenderamata dari hasil kerajinan tangan. Amun handak manukar kawa ai manyuruh
OJEK KALUTUK baparak ka lanting. Kada lawas kami gin sampai di Kuin. Kuin ini ilah ibu
kotanya Kesultanan Banjar wayah Sultan Suryansyah. Masa bulik kami sawat manjarahi
kuburan almarhum. Kami bulik ka hotel melalui KAMELDA (Kampung Melayu Darat). Tuhuk jua
kami maningau -ningau di kanan kiwa jalan mancari warung KATUPAT KANDANGAN. Tumatan
kami datang bubuhannya bakisah pasal katupat Kandangan. Jadi lawas pang sudah bahajat
handak marasani nya. Kaakhirannya kami tajumpa warung katupat Kandangan. Alhamdulillah
katupatnya masih banyak. Tagal tampat duduk kedada, pasal warung tu hibak banar. Bila
sudah ada tampat duduk kami gin dudukan lalu maminta surang sapinggan katupat. Katupat
kandangan ini
sama haja awan katupat kita di sini. Tagal amun di sini kita makan awan kuah kacang.
Katupat Kandangan dimakan awan iwak haruan babanam bakuah lamak atawa awan hintalu.
Mulaannya aku tagak piyang jua bila Mak Haji warung ma-isii katupat sapinggan bajubung.
Tumatan marasani kada karasanan satumat jua talah sapinggan, lalu maminta pulang
tambah mangilau iwak haruannya. Sakilaran iwak balamaknya sama awan ikan percik di
Pantai Timur. Tagal bila dirasani balain, inya rasuk banar amun dimakan awan katupat.
Makan di Banua kada larang. Batujuh kami makan hanyar kurang labih Rp45,000.00
(RM20.00). Tuntung makan kami bulikan ka hotel basantai.
Rahat barabah di kamar, Panitia MUBES manangkor lawang, sidin manjulungi kami tag
ngaran awan pass gasan masuk ka Majlis Pembukaan MUBES patang kaina. Kami disuruh
basiap jam 11:00 . Pukul 11:30 kami naik bas tulak makan di Dewan Budaya, Banjar. Umai
banyaknya barang maka di situ. Nasi
minyak ada, nasi putih ada, iwak haruan babanam, hayam masak habang, iwak besanga,
buah KASTURI (buah khas Banua Banjar), es manis awan nang lainnya . Tuntung makan
kami bulikan ka hotel.
Sampai di hotel kami dibari taklimat gasan tulak ka Majlis Perasmian MUBES. Sunyaan kana
mamakai busana (pakaian) baju Melayu atawa batik. Handak dijadikan carita ulun awan
Sukarno kedada mambawa nang disambat akan di atas. Ulun sudah bapakat ai awan
Sukarno wan Andung kada payah umpat di Majlis Perasmian.
Jam 1:30 tengah hari bubuhan nang lain tulakan ka Gedung Sultan Suryansyah nai bas. Jadi
tatinggal ai kami batiga di hotel. Tahu-tahunya jam 2:30 datang kulaan bubuhan Banjar
nagran sidin Hj Fachrudin mambawa ampat halai
baju sasirangan. Ulun awan Sukarno gin mamuruk baju nang dibawa akan. Alhamdulillah
bajunya sadang banar. Lalu kami batiga gin barangkat tulak ka MUBES. Jalan bilang kada
bias madahkan lagi ai macet (jam) nya. Maklum haja berataan urang manuju ka Gedung
Sultan Suryansyah, tambahan pulang sasak awan rombongan nang ma-iringi Gus Dur di satu
pihak, di satu pihak pulang sasak awan rombongan nang ma-iringi Guru Ijai.
Tuhuk bajajal di padang macet kami gin sampai, taga timbul pulang masalah handak
maandak kijang. Bilang kedada luang lagi. Tarpaksa pang kami bamasuk ka dalam maandak
kereta di dalam kampus Universitas Lambung Mangkurat (di Kayu Tangi). Kami bajalan batis
ka Gadung Sultan Suryansyah.
Umai banyaknya urang, sunyaannya hibak sama ada di halaman gedung, di bawah sarubung
atawa di muhara tangga. Majlis dimaulai awan bacaan Quran. Lapas itu tarian mamanda,
tarian kambang malarak wan deklimasi
sajak oleh nanang awan aluh Banjar nang gambar kaduanya ada disertakan dalam Home
Page Kupiah Sasak. Majlis akhirnya dirasmikan oleh Presiden Gus Dur.
Adapun carita yang ditulis ini adalah carita bujur, iaitu carita panghijrahan bubuhan ulun
tumat nagri Banjar ke Malaya dalam tahun 1905, cuma ada ulun tambahi dua-tiga patah
perkataan hagan manyamanakan carita ini.
BAHAGIAN I ~ Di Banjarmasin
Kisahnya bamula disabuah kampung di Daerah Alai (Kg Sungai Kaladi) Banjarmasin. Pada
suatu patang babaya imbah Magrib, Hj Lasim (Nanang laki) pun mangiau nang bini (Nanang
Bini).
Hj Lasim: Oo, Umanya, cuba kasia ikam satumat.
Nanang bini: Napanya ayahnya?
Hj Lasim: Ulun handak mainta pandapat ikam.
Nanang bini: Pandapat nang kadinapa ayahnya?
Hj Lasim: Ulun ni bacadang handak mancuba nasib dinagari urang, kita disini gin kada ada
babandang saurang, aur maambil upah andih urang haja. Ujar urang di Malaya banyak tanah
handak dibuka hagan dijadiakan bandang, lagipun, ujar urang disana amun kita rajinan
bainguan hayam itik awan mancari iwak sanang bangat mancari duit.
Nanang bini: Amun ka Malaya dimana kita handak bagana?
Hj Lasim: Bahai, disana kita banyak haja kulaan. Di Perak, Parit 1 Simpang 4, Semanggol
tu ada Angah uma ulun, Abang Hj Jaafar ada di Jalan Gula. Kada jauh tumat situ Abang
Gusti gin ada, banyak ai lagi paparakan situ, kada ngalih ti pang amun handak bagana ha
pahadangan kita handak baulah rumah saurang. Jadi dimapa am umanya, hakun juakah
umpat?
Nanang bini: Ulun ni ayahnya ai babarang haja, amun dibawa ulun umpat, amun kada tu
kada ai.
Hj Lasim: Amun damitu kaina ulun manulis surat ka angah uma, manyuruh hidin mahadangi
di Sangapura.
Dihandapakan carita, pada waktu nang hudah ditatapakan lalu berangkatlah Hj Lasim lawan
nang bini ka Malaya.
BAHAGIAN II ~ Di Singapura
Bila sampai di palabuhan Singapura, Angah laki hudah ada mahadangi, lalu baragapan awan
batangisan sekali, almaklumlah, lawas bapisah tumat lagi kakanakan sampai hudah
baanak-babini hanyar batamuan. Malamnya sabarataan guring di hotel.
Babaya imbah makan malam, Nanang laki-bini awan Angah bajalanan maliat kota Singapura.
Ditangah jalan, Angah batakun " handaklah marasai Es Celdol ". (di Banjar kada ada Es
Cendol). Nanang laki-bini manyahut " Ayuha, handak ai ". Lalu Angah mainta Es Cendol 3
mangkuk. Babaya sampai haja Es Cendolnya, lalu ai Nanang laki mahirup samangkukan sakali
hirup, maka am tatguk katul es nang taganal, tasangkut dirakungan hidin. Tarasa hangat
rakungan lalu hidin maingkuti tangan nang bini. " Umanya," ujar Nanang laki, " ikam jangan
manginum esnya ".
" Kanapa ayahnya ", batakun nang bini.
" Ulun ni handak takana ", ujar nanang laki, " kada tahu apa nang diandaki urang dalam es
kita, rangkunganku tarasa hangat banar nih ". Nanang Lasim lalu badadas mambawai bulik
ka hotel. Angah lalu batakun awan Nanang
bini, " kanapa ding esnya kada dinginum? ".
" Bah ngah ai, " ujar nanang bini " asa galianan ulun handak manginumnya, tuh isi Es Cendol
tuh iya banar cacing " . Imbah manahuri Es Cendol lalu bulikan sabarataan ka hotel. Di bilik
hotel, Nanang mangganangakan nasib hidin, dalam hati hidin, malam ini habislah aku! " Oo
umanya, " ujar nanang mengiau nang bini. " Napa ayahnya ", sahut nang bini.
" Asaannya ulun kada lawas lagi dah, sabalum ulun maninggalakan ikam umanya,
dangarakan umanat ulun ni. Amun ulun hudah kada ada kaina, segala pakaian ulun
disidakahakan ha ka urang, duit paninggalan nang ada tu ikam ulah ha balanja pahadangan
urang bapara "
Jadi samalaman tu kada baguringan ai nanang laki-bini. Aur batangisan, awan saling
bapasanan.
Tapi sampai pagi kada jua mati Nanang Lasim. Imbah basiap, lalu tulakan nginum lawan
Angah. Bila dilihat oleh Angah, bigi mata Nanang laki-bini inda habang , lalu hidin batakun "
kanapa maka bahabangan mata sapiyan? ". Lalu dicaritaakan oleh Nanang pakara nang
sabujurnya. " Omak! ", ujar Angah Uma, " nang dudi-dudi jangan dinginum sakali taguk,
dinginum baimitan lawan sesudu, jadi Es buku nang ganal tu bisa lanah saurang ".
" Oh, ulun kada tahu demitu " ujar Nanang Lasim.
Udah imbah nginum lalu basiap handak ka stesen kurita-api di Tanjung Pagar, handak
tulakan ke Semanggol.
Kurita api kaya nang dinaiki Nanang Lasim awan nang bini.
BAHAGIAN III ~ Di Semanggol
Sehari-harian kada baampihan kakulaan datang mailang, ada nang batakun kisah nagri
Banjar, ada nang batakun habar kukulaan nang lawas ditinggalakan, dan macam-macam
lagi. Sasudah saminggu Nanang bini bapadah awan Angah bini, " Ulun ni kak ai handak ka
pakan Arba (Pekan minggu hari Rabu) handak maliat urang disini badagangan, kaya apa
am? ".
" Ayuha ding ai, tagal amun handak bulik kaina jangan kalumpanan tukarakan aku sahang sa
kupang ." (sakupang = 10 sen, Bahasa Melayu Utara Semenanjung) . Imbah
mundar-mandir parak dua jam diPakan Arba, Nanang bini barasa panat, lalu baisur handak
bulik. Kaganangan sidin awan pasan Angah bini manyuruh manukar sahang, lalu hidin
singgah di kadai Cina parak Pakan Arba tu.
Nanang bini: Hai tukeh !
Taukeh : Ya, lu apa mau?
Nanang bini: Bari-i ulun sahang sa kupang.
Taukeh: Apa itu sahang?
Nanang bini: Itu la, yang macam bigi kastila.
Taukeh: Ai ya, apa itu biji kastila. Gua tatak pernah tengok Oo. Hai ya nyonya, lu olang
balu ka?
Nanang bini: Ceh, kadanya balu! lakiku haji lah (sambil baharunum, 'calaka banar tukeh ni,
handak maanui dihaku, amun aku balu gin, cah kada aku hakun lawan ikam cina ai '). Lalu
sidin mangincang bulik ka rumah. Sampai dirumah, sidin bamamai dan bapadah awan Angah
bini.
" Oh ", ujar Angah bini, " kalumpanan ulun mamadahakan, disini urang mahiau sahang tu
lada hitam ding ai ".
" Amun damitu kada salah ulun ", ujar Nanang bini.
Adapun carita yang ditulis ini adalah carita bujur, iaitu carita panghijrahan bubuhan ulun
tumat nagri Banjar ke Malaya dalam tahun 1905, cuma ada ulun tambahi dua-tiga patah
perkataan hagan manyamanakan carita ini.
BAHAGIAN I ~ Di Banjarmasin
Kisahnya bamula disabuah kampung di Daerah Alai (Kg Sungai Kaladi) Banjarmasin. Pada
suatu patang babaya imbah Magrib, Hj Lasim (Nanang laki) pun mangiau nang bini (Nanang
Bini).
Hj Lasim: Oo, Umanya, cuba kasia ikam satumat.
Nanang bini: Napanya ayahnya?
Hj Lasim: Ulun handak mainta pandapat ikam.
Nanang bini: Pandapat nang kadinapa ayahnya?
Hj Lasim: Ulun ni bacadang handak mancuba nasib dinagari urang, kita disini gin kada ada
babandang saurang, aur maambil upah andih urang haja. Ujar urang di Malaya banyak tanah
handak dibuka hagan dijadiakan bandang, lagipun, ujar urang disana amun kita rajinan
bainguan hayam itik awan mancari iwak sanang bangat mancari duit.
Nanang bini: Amun ka Malaya dimana kita handak bagana?
Hj Lasim: Bahai, disana kita banyak haja kulaan. Di Perak, Parit 1 Simpang 4, Semanggol
tu ada Angah uma ulun, Abang Hj Jaafar ada di Jalan Gula. Kada jauh tumat situ Abang
Gusti gin ada, banyak ai lagi paparakan situ, kada ngalih ti pang amun handak bagana ha
pahadangan kita handak baulah rumah saurang. Jadi dimapa am umanya, hakun juakah
umpat?
Nanang bini: Ulun ni ayahnya ai babarang haja, amun dibawa ulun umpat, amun kada tu
kada ai.
Hj Lasim: Amun damitu kaina ulun manulis surat ka angah uma, manyuruh hidin mahadangi
di Sangapura.
Dihandapakan carita, pada waktu nang hudah ditatapakan lalu berangkatlah Hj Lasim lawan
nang bini ka Malaya.
BAHAGIAN II ~ Di Singapura
Bila sampai di palabuhan Singapura, Angah laki hudah ada mahadangi, lalu baragapan awan
batangisan sekali, almaklumlah, lawas bapisah tumat lagi kakanakan sampai hudah
baanak-babini hanyar batamuan. Malamnya sabarataan guring di hotel.
Babaya imbah makan malam, Nanang laki-bini awan Angah bajalanan maliat kota Singapura.
Ditangah jalan, Angah batakun " handaklah marasai Es Celdol ". (di Banjar kada ada Es
Cendol). Nanang laki-bini manyahut " Ayuha, handak ai ". Lalu Angah mainta Es Cendol 3
mangkuk. Babaya sampai haja Es Cendolnya, lalu ai Nanang laki mahirup samangkukan sakali
hirup, maka am tatguk katul es nang taganal, tasangkut dirakungan hidin. Tarasa hangat
rakungan lalu hidin maingkuti tangan nang bini. " Umanya," ujar Nanang laki, " ikam jangan
manginum esnya ".
" Kanapa ayahnya ", batakun nang bini.
" Ulun ni handak takana ", ujar nanang laki, " kada tahu apa nang diandaki urang dalam es
kita, rangkunganku tarasa hangat banar nih ". Nanang Lasim lalu badadas mambawai bulik
ka hotel. Angah lalu batakun awan Nanang
bini, " kanapa ding esnya kada dinginum? ".
" Bah ngah ai, " ujar nanang bini " asa galianan ulun handak manginumnya, tuh isi Es Cendol
tuh iya banar cacing " . Imbah manahuri Es Cendol lalu bulikan sabarataan ka hotel. Di bilik
hotel, Nanang mangganangakan nasib hidin, dalam hati hidin, malam ini habislah aku! " Oo
umanya, " ujar nanang mengiau nang bini. " Napa ayahnya ", sahut nang bini.
" Asaannya ulun kada lawas lagi dah, sabalum ulun maninggalakan ikam umanya,
dangarakan umanat ulun ni. Amun ulun hudah kada ada kaina, segala pakaian ulun
disidakahakan ha ka urang, duit paninggalan nang ada tu ikam ulah ha balanja pahadangan
urang bapara "
Jadi samalaman tu kada baguringan ai nanang laki-bini. Aur batangisan, awan saling
bapasanan.
Tapi sampai pagi kada jua mati Nanang Lasim. Imbah basiap, lalu tulakan nginum lawan
Angah. Bila dilihat oleh Angah, bigi mata Nanang laki-bini inda habang , lalu hidin batakun "
kanapa maka bahabangan mata sapiyan? ". Lalu dicaritaakan oleh Nanang pakara nang
sabujurnya. " Omak! ", ujar Angah Uma, " nang dudi-dudi jangan dinginum sakali taguk,
dinginum baimitan lawan sesudu, jadi Es buku nang ganal tu bisa lanah saurang ".
" Oh, ulun kada tahu demitu " ujar Nanang Lasim.
Udah imbah nginum lalu basiap handak ka stesen kurita-api di Tanjung Pagar, handak
tulakan ke Semanggol.
Kurita api kaya nang dinaiki Nanang Lasim awan nang bini.
BAHAGIAN III ~ Di Semanggol
Sehari-harian kada baampihan kakulaan datang mailang, ada nang batakun kisah nagri
Banjar, ada nang batakun habar kukulaan nang lawas ditinggalakan, dan macam-macam
lagi. Sasudah saminggu Nanang bini bapadah awan Angah bini, " Ulun ni kak ai handak ka
pakan Arba (Pekan minggu hari Rabu) handak maliat urang disini badagangan, kaya apa
am? ".
" Ayuha ding ai, tagal amun handak bulik kaina jangan kalumpanan tukarakan aku sahang sa
kupang ." (sakupang = 10 sen, Bahasa Melayu Utara Semenanjung) . Imbah
mundar-mandir parak dua jam diPakan Arba, Nanang bini barasa panat, lalu baisur handak
bulik. Kaganangan sidin awan pasan Angah bini manyuruh manukar sahang, lalu hidin
singgah di kadai Cina parak Pakan Arba tu.
Nanang bini: Hai tukeh !
Taukeh : Ya, lu apa mau?
Nanang bini: Bari-i ulun sahang sa kupang.
Taukeh: Apa itu sahang?
Nanang bini: Itu la, yang macam bigi kastila.
Taukeh: Ai ya, apa itu biji kastila. Gua tatak pernah tengok Oo. Hai ya nyonya, lu olang
balu ka?
Nanang bini: Ceh, kadanya balu! lakiku haji lah (sambil baharunum, 'calaka banar tukeh ni,
handak maanui dihaku, amun aku balu gin, cah kada aku hakun lawan ikam cina ai '). Lalu
sidin mangincang bulik ka rumah. Sampai dirumah, sidin bamamai dan bapadah awan Angah
bini.
" Oh ", ujar Angah bini, " kalumpanan ulun mamadahakan, disini urang mahiau sahang tu
lada hitam ding ai ".
" Amun damitu kada salah ulun ", ujar Nanang bini.
Bulik matan sambahyang Jumahat, ulun bawa barabah mambujurakan awak nang pina uyuh
siang malam bajalan. Sawat jua takalap satumat. Ulun ta-ilan pabila bubuhannya mangatik
luceng. Tacangul si Yazid di muhara lawang.
'Ikam handak umpat kami ka Martapura kah, kami sudah ai tadi manampah kijang. Nang
cagar tulak kami urang balima aku, Hj Ali wan Hj Nordin dua laki binian' ujarnya. Aku
maitihi.....'sabiji kijang berapa ikung muatannya ? 'kawa ai sambilan ka sapuluh urang mun
dua kijangnya ' ujar galuh nang manjaga kaunter.
'Amun kaya itu aku umpat ai jua, kena aku mambawai kakawalan nang lain' sahut ku sambil
basiap.
Cukup urang sapuluh kami tamasuk aku, Arbain, Sukarno, Ajhar, Ahli Korporat wan Haji
Marali. MARTAPURA ialah kota nang manjadi pusat intan permata wan batu-batu berprestej
nang lainnya. Di sini pang wadah urang malombong, mancanai awan manjual batu permata.
Kaandakannya kurang labih 40KM matan Banjarmasin. Parjalanan bakijang mamakan masa
kurang labih 45 minit.
Patang tu cuaca bagus banar. Sepanjang jalan dari Banjarmasin ka Martapura kami malalui
berpuluh-puluh biji masigit. Di tungkaran satiap masigit lipung-lipung urang kakuriak awan
heller fi sabilillah maksudnya supaya urang nang lalu lalang mambagi derma gasan tabung
masigit. Di pembahagi jalan ada beberapa ikung anak muda
awan panyauk iwak mananai duit nang ditimbai oleh urang nang lalu lalang.
Kada lawas kami sampai di Banjar Baru. Kalihatan di situ kampus cawangan Universitas
Lambung Mangkurat. Banyak kawasan parumahan nang hanyar didiriakan di kanan kiwa
jalan. Pemandangan di Banjar Baru cukup bagus. Kawasan perumahan dibina teratrur
balain awan keadaan di Banjarmasin nang pina sasak bangat. Kira-kira 10KM dari Banjar
Baru kami sampai di 'CEMPAKA' sebuah perkampungan malombong intan permata secara
tradisional. Gawian malombong diulah manggunakan peralatan nang cukup simple, nang
kaya urang mandulang bijih timah bahari. Kalau dilihat gawian malombong ini diulah secara
BADARAU oleh beberapa kumpulan bubuhan nang kabanyakannya satu kaluarga atawa
nang kasamuanya 'BAKULA' ada raraitan antara satu sama lain. Pada tahun 1985 para
palombong suwah bulihi sabuting batu permata ganal 116.7 karat di dalam sabuah lubang
nang dikurik sedalam kurang labih 50 kaki. Di situ kami sawat jua manireng paan batu-batu
permata nang balum 'dicanai' (polish). Ada jua di antara kami nang manukar batu permata di
situ. Aku kada pati tahu tentang batu permata, jadi ranai haja kada umpat batatukar.
Kurang labih sejam di Cempaka kami bagarak manuju ka Martapura.
MENDULANG INTAN
Kami singgahan di MARTAPURA PLAZA pusat urang bajual batu permata wan intan berlian.
Dataran plaza cukup luas langkap tampat parkirnya tadapat juga binaan nang harat dengan
batu mar-mar batulis ayat suci al-Quran. Sakilaran haja sudah cukup gasan
manggambarkan ketenangan bumi Martapura nang kaya awan intan permata serta
tokoh-tokoh ulamak nang menjadiakannya terkenal sebagai SERAMBI MAKKAH di
Indonesia.Di kalangan urang Arab nang bakunjung ka sia inya dikiyau jannah atawa taman
syorga. Batu permata nang dijual di sini beharga sekitar Rp.500 sampai ka nang paling harat
baharga berjuta-juta rupiah. Disamping itu ada jua batu-batu lain separti akek, nilam, jed,
batu sapir, batu jilatan (batu hidup) wan batu ulin (dari kayu ulin nang cukup tuhanya).
Batu-batu ini sepalihnya sudah diikat awan cincin suasa.
KADAI BAJUALAN PERMATA DI MARTAPURA
Menurut keparcayaan urang di sini batu jilatan ini hidup. Amun diandak atas kaca, dituangi
cuka atau banyu asam inya akan bakunyung. Harat dipakai gasan bagarit (berburu) atawa
maunjun, pakulihan jar. Mun handak bacari bibinian gin harat jua jar. Batu ulin harat gasan
manaji, kada kawa ampih jar salagi kada dipacul. [ Naran haja ah, kaya apang handak ampih
mun salagi kada dipaculakan anunya tu ].
Kami tulak pulang ka Pasar Martapura. Di situ kami makan 'Nasi Samin'. Rajin amun urang
arug pangantin
disubalah Kuala Kurau atawa Krian rancak bubuhannya mamasak nasi samin. Inya nasi dari
baras khas nang kaya baras basmati dimasaki awan minyak sapi wan rarampahan Banjar.
Parak lima tahun ulun kada suwah makan nasi samin, jadi di situ berataan kami manambah
makan balauk iwak haruan masak habang, hayam kampung wan hati. Kada bisa madahkan
umai nyamannya. Di Banjarmasin kedada urang bajual nasi samin.
Imbah makan kami bajalanan ka pinggir sungai Martapura. Di situ kalihatan banyak urang
bajukung sambil
malunta. Pabila takait kayu saikung manjuni ka dalam sungai. Disepanjang sungai gin
kalihatan banyak pondok anak pasantren. Takana pulang wahitu hanyar masuk waktu asar,
jadi banyak jua anak pasantren nang rahat ba-air dititian pondok. Di sini memang salah satu
pusat sakulah pondok nang ganal di Kalimantan Selatan mun kada silap ulun Pasantrean
Hidayah. Banyak anak-anak tumatan Jawa, Sumatera, Malaysia wan Brunei mengaji di sini.
Pabila parak sanja kami gin baisur pulang maninnggalakan kota Batu Parmata awan palbagai
kenangan indah.
aLLan
MANJANGUK BANUA - Siri 13
Tue Oct 3 11:06:54 2000
Banjarmasin ~
Banjarmasin sabujurnya sudah mambangun wan barsedia manjadi kota serba langkap gasan
perdagangan, industri atawa perlancongan. Kamudahan-kamudahan asas seperti jalan raya
nang manghubungkannya awan kota-kota lain di Kalimantan Selatan cukup bagus.
Pelabuhan antarabangsanya cukup
teratur pengendaliannya, labih pada itu sudah dibari pengiktirafan ISO 9002 sejak tahun
1998 lagi. Lapangan terbang atawa Bandara (Bandar Udara) Syamsudin Noor
mengendalikan penerbangan domestik hampir ke semua kota-kota utama di Indonesia. Inya
patut dinaiktaraf kepada lapangan terbang antarabangsa. Kamudahan sokongan nang lain
seperti bank sunyaannya ada. Hotel nang babintang tiga labih dari tujuh bigi, padang golf,
rumah makan wan pusat hiburan kada kalah awan kota-kota ganal nang lain.
Pasal kada puas bajalan awan handak manireng kahidupan waktu malam maka kami kaluaran
pulang pada malam Sabtu tu. Ulun, Yazid, Sukarno wan Ajhar bakijang pulang ka
Banjarmasin. Supir nang mambawa kami malam ni tagak anum sadikit urangnya, jadi kami
kada am supan bangat amun bapandir nang carubu-carubu sadikit.
'Mau ka mana pak ?' supir manakuni dalam Bahasa Indonesia.
'Bapak urang Banjar kah ?' Yazid, manakuni.'Inggih......' jar supir.
'Amun kaya itu bapandir Banjar haja, nagalih mun babahasa Indonesia, kami kata pati ruhui,
banyak banar
sinkatan katanya' Ajhar manambahi.
'Contohnya apa pak....' pak supir tagak kada puas hati.
'PEMDA' kami kada tahu apa maknanya...sama ada pembesar daerah atauwa pembatuan
dalam' ujar ulun
manambahi.
'Nang labih taruk gin ada, mun kami urang Malaysia supan banar handak mayambat'. Ujar
Sukarno.
'Ngapanya tu pak...?'. Lakas pak supir mambalas.
' PUKI tahu kah...? Sukarno manakuni.
'Tau....... itu khan....Pengangkutan Umum Keretapi Indonesia'. Ngak ada silap nya khan.....'
Ujar pak supir
mempertahanakan hujah.
'Amun di Malaysia.... P_ _ _ tu kada boleh sembarangan manyambat, taboooo tahu kah'.
Ulun cuba
mamanangakan Sukarno.
Ta-unggut-unggut pak supir babarapa kali ilah urang mangantuk rahat baratib.
'Kami handak ka lubuk papuyu bagincu, kawakah mambawa' Sukarno manakuni.
'Ha..ha....ha.... banyak tu pak ai, di sini. Tagal wahini baluman rahatnya. Amun handak jam
11:00 ka atas imbah diskotic libas'. Pak supir mamadahakan.
'Ayu ja.... mun kaya itu kita ka supermarket dahulu' jar Sukarno.
Kami gin tulakan balalah ka supermarket Plaza Sasirangan. Ampunya nya Hj Sakani, sidin
urang asali Barabai. Banyak jua barang di supermarket sidin separti pakaian berjenama,
peralatan sukan, barang elektrik dan ada suting floor khas manjual kain awan baju
SASIRANGAN batik khas banua Banjar. Di tingkat atas sakali wadah pakarja barehat, bilik
sembahyang wan kilang maulah batik.
Lingu di Plaza Sasirangan kami bajalanan pulang ka Plaza Mitra di Jalan Pangeran Antasari.
Imbah itu ka Ujung Murung Central Market, di Simpang Sudi Mampir. Malangnya kami kada
kawa ka Plaza Junjung Buih di Jalan Pangeran Samudera. Plaza nang ini halam terkenal
bangat, taga kamandahan awan rusak taruk disalukut perusuh wayah Pemilu 1998
(Pilihanraya Indonesia). Datang ka wayah ini kada dibaiki.
Parut tarasa lapar, kami tulakan ka Hotel Istana Barito. Langsung manampah bilik
karaoke. Bayarannya
Rp.50,000 sejam. Makanan dipasan tarus ka bilik karaoke. Dua jam bubuhannya bakuciak
manyanyi di karoke. Bubuhannya manyuruh ulun mancari galuh gasan baduet manyanyi.
Ulun tulak ka kaunter manakunakan. Banyak haja rupanya galuh-galuh penyanyi urakan
dengan bayaran Rp.100,000 sejam. Satu bayaran nang larang (mahal) pada hemat ulun.
Ulun kada pati bisa manyanyi, jadi bila tuntung makan ulun tarus haja batatireng
dilingkungan hotel. Tumatan hadapan tarus ka kolam renang. Masih ada rupanya buhuya
nang bakunyung ba-ari malaman. Ulun naik ka lantai satu malihat ka diskotik. Sunging
talinga mandangarakan bunyi musik, tagal rami jua malihat karinah bubuhan nang manari
ala warik. Hibak disko awan anak-anak Banjar, rupanya anak Banjar gin umpat hanyut
awan arus kemodenan. Banyak ABG anak baru gede nang bakumpul sambil tatawaan.
Saikung nang babaju habuk awan rok hirang cukup manis pada panglihatan ulun. Putih
kuning, tinggi lampai bilang ilah penari kebudayaan masa pambukaan MUBES semalam. Inya
tagak tahu nang ulun mahawasi inya. Manis inya tarsenyum, lalu bangkit mamaraki ulun.
Galuh: bapak dinas ya di sini.
Ulun : ngak...cuman jalan-jalan..libur.
Galuh : gi mana...enak ngak di Banjar...
Ulun : iya... lumayan..
Ulun ni kada patuh lawan bibinian, jadi asa himoi, lalu lakas ulun pamit. Wayah malangkah
manuju ka bilik
karoke, saikung Nanang Lamak manghiyau tumatan balakang. Nanag Lamak : bapak
nginap di kamar atas ya....
' Inggih..... napang ? ' ulun batakun.
' Bapak mau temen.... kalau mau nang pake rok hirang tadi bagus banar ' jar Nanang Lamak.
' Berapa samalaman ? ' ulun maitihi, tagas urang baminat.
' Rajin bayarannya Rp350,000, tapi inya bapasan tadi mun sama bapak kada usah bayar
segituan, Rp200,000 cukup '. Nanag Lamak manawari.
' Kaina dahulu, aku lagi mau bakaraoke '. Ulun mancari helah. Dalam hati ku napang kah di
sini jauh larang
bakaraoke dari gasan diguringi. Mun kada bujur-bujur mau jua tacabur.
' Bapak no. kamarnya berapa, mun jadi kena ulun hantar ke sana '. Nanang Lamak magun
haja mamujuk.
' Terima kasih haja Nang ai, mun aku handak kaina ikam ku carii pulang ' ujarku sambil
maninggalakan Nanang Lamak.
Tepat jam 1:00 pagi, kami maninggalakan Bilik Karoke. Imbah mambayar bil karoke wan
makan kami bulik ka Hotel Ira Nugraha. Di kamar hotel tuhuk aku bakijim kada mau jua
taguring. Aku magun kaganangan galuh bungas ba-rok (skirt) hirang di Diskotik. Ikutkan hati
mau ai inya aku selamatakan, ku jadiakan bini nang solehah. Taga ka asap pulang aku
malukakan sakaping hati nang sudah ku miliki.
jukung tombos
Re: MANJANGUK BANUA - Siri 13
Tue Oct 3 15:24:01 2000
Amaran ~ Mengandungi bahan 35SX magan dibaca selepas jam 12.00 malam haja ! - webmaster
Buat sakaping hati. Umai bilang ulun acungi jampul pang sampian, karana kawa haja pian
maminggirakan papuyu nang bagincu ngitu. Cuma han ...... sayang pang sampian manginap
di hotel nugraha ngitu. Jaka pian pian nginap di barito palace nya ngitu, pian-pian pasti di
iringinya, Kaina sakira pian handak taguring lalu di katoknya lawang, Bila pian buka'i, inya
kada baparmisi kada,i nya langsung haja lagi balingkur jua umpat barabah, bila pian kada rigi
di kawani guring,si kada bapandir gin, pian atingi duit Rp 5,000 inya langsung ngai kaluar,
cuma bila pian kada bapandir, galuh ngitu langsung nang bapandir. Ujarnya : ulun wahini
kadada baduit nah, ulun umpat guring ja wadah pian lah '. Mun jar kita ' maraha umpat
guring, inya langsung bapapacul baju wan salawarnya, tatinggal ai lagi kutang wan
cawatnya nang kada di pacul. Imbah ngitu langsung ngai lagi inya balingkur guring. Nang
ngaran kucing malihat daging kaya apa
lih, imbah ngitu paraki ai inya guring, lalu di japainya ampun kita. Nah ampun pian ni kaya
ampun orang Arab jarnya, muha pian pian gin kaya arab jarnya. Dalam hati ulun, tahu lih
barangnya arab ! halus-halus orangnya sakalinya rancak jar manjapai ampun arab.
Sakalinya wahini gin tajapai arab jar, cuma arab balahan banjar jar ulun, ha ha ha ha ha
ha.... Sambil bapandiran,sambil bapolitik inya, ujarnya ........ mun masuk ha gratis haja, tapi
bila kaluar jarnya bayar. Nahhh jar ulun, kaya apa ngini, masuk ---- masuk nangapa,
kaluar------kaluar nangapa. Sakalinya inya bapadah, ujarnya mun ampun pian masukkakan
kadalam ampunku gratis haja, mun pian kanyamanan hanyar pian bayar, ujarnya baidabul
sambil lihum. Jar ulun mun kaya ngitu baik kita guringan ha, kaina bila ikam handak kaluar
ikam bayar hotel jua, ujarku mambalas lawan inya. Sakalinya inya bapadah, mulai tadi dah
ulun bapadah bahwa ulun kada baduit. Mun kaya itu jarku, sama-sama ai gratis, lalu kita
sama-sama pada kada bahutang akhirnya. Lalu inya lihum, sambil maragap. Yuha, jarnya
sakali ni aku kakalahan, tapi jangan kada ingat lah lawan ulun, karana ulun disini ja
tatarusan bagawi. Bila pian handak lawan ulun,talipon ha ulun, rumahnya gin inya bari
nomornya,ujarnya sakira kawa aku manunti'i, Han napa Allan, mun lawan jukung tombos
sama-sama maharti ai, imbah esoknya inya bangun,lalu inya bapadah : Ulun hakun ai
badiam di rumah pian, asal ulun di ongkosi, dan pian bubujuran lawan ulun. Tapi jukung ni
masih tanggung lagi, kadada balum niatan handak bakawan, karana kacucukan nang dalam
hati kadada baluman.
allan......... taruskan lah manjanguk banuanya.
Kaina Jukung ma'umpati di balakang karana sama-sama pada rancak manjanguk banua
...... ha ha ha ha ha ha ha ha ha...........Cuma pian dengan "MUBES-nya" ulun dengan
"BISNIS-NYA"  >>
Rasa kada rami mun kada umpat urang rapat di MUBES, pasalnya hajat datang umpat di
urang MUBES. Jadi pagi Sabtu tu ulun baistilah handak umpat jua. Imbah haja makan pagi
langsung ka Dewan Rapat. Ulun babuat dalam Komisi C, jurusan bahasa wan budaya. Hibak
dewan, rupanya banyak paminatnya jurusan ini. Banyak jua kartas kerja dibentangkan oleh
pakar-pakar bahasa wan budaya Banjar.
Kami bubuhan dari Malaysia maambil kasampatan mambagikan Buku Kisah Banjar nang
mangumpulakan tulisan bubuhan kita nang umpat dalam Pertandingan Mengarang
Bahasa Banjar 1999. Laris buku kita, maklum dibari gratis ( lamun parcuma di Banjar
maknanya sia-sia, jadi ulun pakai gratis kerana buku nang itu kada am sia-sia ).
Kebanyakan ahli parwakilan mamuji usaha Pertubuhan Banjar Malaysia manerbitkan buku
nang itu. Kandungannya gin dipuji jua, banyak banar jar pepadahan nang tuha-tuha nang
kada lagi dipakai dibuat. Nah...bubuhan Banjar di Malaysia lamun pian balum manukar buku
Kisah Banjar maka pian rugi. Lamun kada hakun rugi ilangi Laman Web BANJAR
INTERNATIONAL kelolaan web master Tuhalus, sudah diandak di situ kisahnya. Ulun dibari
kesempatan baucap di majlis tersebut sambil maulas kertas kerja nang dibentangkan oleh
parwakilan lain. Ulun utarakan jua usaha-usaha bubuhan di Malaysia mengembangkan
Bahasa dan Budaya Banjar melalui internet. Nang paling ulun tekankan ialah tentang
perlunaya PEMBINAAN BUDAYA BANJAR. Maaf ringkasannya dalam Bahasa Melayu, kada apa
kalu lah, pasal pian bisa haja mantarjemahnya saurang.
Musyawarah Besar Banjar telah merumuskan, untuk merealisasikan pembinaan budaya
Banjar beberapa langkah perlu diambil.
Langkah Awal : Dimulakan dengan inventarisasi. Hasil-hasil penelitian atau penerbitan
yang berkaitan dengan aspek bahasa, sastera dan lain-lain mestilah didaftarkan.
Langkah Kedua : Dari inventarisasi dan data yang dikumpulkan, perlu dikenalpasti bentuk
budaya yang
memerlukan penelitian lanjut atau kajian yang lebih mendalam. Kajian yang lebih mendalam
perlu kerana
kebanyakan hasil budaya yang dikumpul adalah hasil kerja perseorangan dan
kebanyakannya belum diterbitkan untuk tatapan umum. Hasil budaya tersebut juga perlu
dibahaskan oleh ahli budaya Banjar supaya memperoleh tingkat validitas data dan mutu
yang lebih baik.
Langkah Ketiga : Hasil budaya perlu dibentangkan dalam seminar yang dihadiri oleh
tokoh-tokoh budaya Banjar supaya hasil budaya berkenaan dapat diterima oleh pelbagai
pihak dari segi substansi dan mutu ilmiahnya.
Setelah ketiga-tiga langkah ini diambil, barulah kita memiliki materi yang SAHIH atau VALID
dalam bentuk hasil budaya yang tersusun secara sistematik. Setelah itu barulah kita
mengambil langkah yang keempat iaitu menerbitkan sebuah buku lengkap Budaya Banjar
yang semestinya mengandungi :
1. Sejarah 'Urang Banjar'.
2. Bahasa Banjar
3. Sastera Lisan Banjar.
4. Kesenian Banjar yang terdiri daripada -
i. Seni suara atau lagu-lagu Banjar.
ii. Seni tari.
iii. Seni pahat atau seni tatah.
iv. Seni bodir atau seni sulam menyulam.
v. Seni teater atau panggung.
vi. Seni binaan atau bangunan.
vii. Perilaku Urang Banjar dalam keluarga, masyarakat dan adat istiadat
viii. Permainan tradisional.
ix. Teknologi yang dikembangkan dalam masyarakat Banjar.
Musyawarah jurusan Budaya Banjar berpendapat buku seperti ini yang lengkap dengan
lukisan dan foto penting diterbitkan sebagai dokumen lengkap tentang 'Urang Banjar'. Ia
memberi informasi lengkap tentang Urang Banjar dengan segala perilaku dan tradisinya
yang secara keseluruhan merupakan buku yang mengandungi khazanah budaya Banjar. Ia
akan mencerminkan ciri, indentiti dan jati diri Urang Banjar.
Catatan di atas adalah sebahagian dari rumusan yang dibuat oleh Saudara Azlan Ali
Bashah yang mewakili Persatuan Banjar Malaysia (sic~WM) di dalam Komisi C, Jurusan
Bahasa dan Budaya Banjar, di Musyawarah Besar Masyarakat Banjar di Banjarmasin,
Kalimantan Selatan, Indonesia pada 10hb. - 13hb. Ogos 2000.
Imbah ulun baucap majlis barhanti rehat. Nyaman banar makan segala macam wadai Banjar,
tea kopi batakaian. Ulun agak glamor jua hari itu. Banyak banar bubuhan aluh-aluh Banjar
khususnya siswi mandampingi ulun, minta alamat wan ingin berkenalan. Sampai kahabisan
pang kartu ngaran. Umun umanya manireng gambar camburu pang.
aLLan
MANJANGUK BANUA - Siri 15
Wed Oct 4 16:24:24 2000
Imbah waktu rehat ulun asa kulir handak umpat urang rapat. Rasanya apa nang tabuku
dihati sudah ulun
sampaiakan tadi. Ulun maninggalakan dewan lalu ka Gedung DPRD, Banjarmasin. Sambil
baruku di situ ulun
manirengkan bubuhan nang lagi latihan kawat gasan manyambut Ulang Tahun Jubli Emas
Banjarmasin. Lingu di situ ulun manyubarang jalan ka pinggir sungai Barito. Banyak urang
bajualan disitu. Ulun umpat marasani rujak, sate awan nginum banyu nyiur anum.
Banyak jua bubuhan ojek bajai bamandak nginuman di situ. Nang saikung duduk sameja wan
ulun.
Sambil ma-lap paluh Pak Ojek manakuni ulun.
Pak Ojek : ' bapak ikutan MUBES ya...?
Ulun : ' inggih julak ai'. Singhaja ulun jawab dalam Bahasa Banjar. Pasal tumatan sampai
balum ulun batamu urang di Banjar nang kada kawa Bahasa Banjar.
Pak Ojek : 'bapak sudah kunjangan ke mana ?
Ulun : 'Nang di sekitar sini haja, paling jauh hanyar ka Martapura'.
Pak Ojek : 'lamun... ka Makam Pahlawan Banjar sudah kah bapak tulak'.
Ulun : ' balum ulun ...Julak ai, kawakah maantar di sana ?'
Pak Ojek : 'ayu ja....kita ka sana'.
Ulun gin naik Bajai ( Bajai ialah pengangkutan umum, mungkin dari motor vespa atau
lambreta nang
diubahsuaimenjadi kereta beroda tiga ) manuju ka Makam Pahlawan Perang Banjar. Mun
kada silap ulun
andakannya di kampung Sungai Jinggah. Kada am jauh bangat tampatnya, iaitu parak
awan Masigit Jamek Kota Banjarmasin. Di sini pang dimakamkan Pahlawan Kemerdekaan
Banjar, Pangeran Antasari. Sapamakaman awan almarhum ialah makam Ratu Antasari
wan Panglima Batur.
Manurut kisahnya Panglima Batur mati dihukum gantung oleh Balanda pada 5 Oktober 1905
di Banjarmasin.
Kada jauh tumatan situ kaandakannya tadapat pulang makam Sri Kandi Banjar, Ratu
Zaliha. Ulun kurang pasti siapa Ratu Zaliha ini. Manurut Pak Ojek satiap kali pada tanggal
24 September wan 11 Oktober diadakan majlis memperingati wafatnya Pangeran Antasari
wan Ratu Zaliha.
Ada banyak lagi makam pahlawan di Banjar. Antaranya Taman Makam Pahlawan Bumi
Kencana di Kabupaten Banjar, kaandakannya kaluar sadikit dari kawasan kota Banjarmasin.
Inya mengandungi beratus makam veteren perang kemerdekaan wan orang perseorang
nang bujur-bujur berjuang memerdekakan Indonesia.
Kada jauh dari situ ada pulang Makam Haji Syuhada. Manurut kisahnya kapal terabang nang
mambawa ahli
Jamaah Haji Kalimantan Selatan kurang labih seratus urang gugur di Colombo, Sri Langka
wayah bulik dari
Makah. Jadi tulang wan daging nang hancur dimakamkan di situ.
Tuntung bajarah di kuburan segala macam pahlawan ulun minta antar lawan tukang ojek
bulik ka Ira Nugraha.
JukungTombos
Manjanguk Banua
Wed Oct 4 19:53:41 2000
Mun handak manjanguk talabih jauh, sampaiyakan ka Hamuntai atawa ka Tanjung, karana
di sana banyak jua masakan nang nyaman-nyaman, ngarannya gin harat-harat. Ada lauk
paliat - ngini orang maolah iwak baung di sumap; bahhh... pokoknya pian kadada balum
suah manamuwi mun kada tulak ka Tanjung. Mun di Kandangan tarkanal dangan
katupatnya.
Di kandangan ngini di sar asli katupatnya, lain inguhnya lawan katupat kandangan, tapi
andaknya orang bajual di Banjar. Mun di amuntai, tarkanal lawan pupudak bahaduknya.
Kanapa maka ngarannya kaya itu, kada tahu jua pang. Cuma mun bantuknya dasar kada
ubah parsis kaya ampun kita lalakian. Mungkin mahirip to saku maka di galar orang pupudak
bahaduk. Nangini jua nyaman banar di makan, karana lamah, ma'anyol-anyol. Mun bibinian
mamakan katuju jua saku, sabab ngaran liur kadada pang nang samanya.
ayolah baisur nahhh----------
aLLan
TANAH PEDATUAN, apanya DATU ?
Thu Oct 5 08:50:31 2000
Talanjur angah KupiahSasak manulis tajuk Manjanguk Banua TANAH PEDATUAN, ulun
tagarak hati handak bakisah mengenai DATU. DATU ada banyak datu. Ada Datu nang
bamaksud peninian, ada jua Datu 'sambatan galar'. Contohnya mun di Banjar tu ada Datu
Patinggi, Datu Kartamina, Datu Hirang wan nang lainnya lagi.
Paninian ulun bahari lamun baimpuan, maharagu kami masa halus katuju banae ba-andi-andi
lawan ulun ading biding kisah urang bahari. Sakali almarhumah bakisah jua tentang 'DATU
PAMULUTAN'. Ujar habar-habar Datu Pamulutan ini balima dangsanak.
1. Datu Bayan Sampit, bagana di Sampit,
2. Datu Taman Yuda, datu nang di Kalua,
3. Datu Bungkut, badiam di Bungur,
4. Datu Pamulutan, batajak di Palaihari, wan
5. Datu Rantai, tinggalnya di Lawahan.
Apa garang gawian datu-datu nang balima itu kada suwah pulang dikuya urang. Nang
dikisahakan lawan ulun,
kalimanya ahli basilat wan gancang-gancangnya.
Datu Pamulutan nang di Palaihari jar hidup baasing. Kada tapi mau bakumpul
sapadangsanakan. Gawian sidin katuju mamulut burung. Lamun dangsanak lainnya nang
baampat katuju mancari iwak di pahumaan, bakabun pisang, baulah talaga gasan maharagu
iwak. Nang baampat ini satumat-satumat badapatan. Wadahnya badapatan di balai punduk
pahumaan kampung Padang Karangan.
Datu Pamulutan sasupanan batamuan dangsanaknya. Sambatannya banar ai mamulut
burung, tapi bahanu kada bakulih jua. Tulak mamulut hampa, bulik gin hampa, kihal kalu ujar
urang bahari. Rancak banar Datu Pamulutan manggarunum. Sanunuh kana pulut burungnya
pulang lapas. Rupanya pulut nang dipakai kada marikit. Sidin mamakai pulut gatah nang
lawas.
Biar haja kaya itu, Datu Pamulutan tatap haja tapakai di kampung. Sidin ni panjang balikat,
kada asaan lalu amun manulungi urang. Napa haja nang handak diulah di kampung Datu
Pamulutan jadi rujukan. Handak batajak rumah kah, manyalamat, aruh bapangantinan kah
Datu Pamulutan jua pakar rujuknya.
Datu Pamulutan kada saumpakat badangsanak. Dangsanak nang lain kada katuju kalakuan
sidin. Sapalih gila mamulut, sidin kada baisi rumah. Diamnya di bawah rarumpuk haja.
Satumat baalih baulah pulang rarumpuk. Rarumpuk ini nang kaya ladangan urang di bandang
pang, balantai bahatap haja tawingnya kada ada.
Satu hari Datu Pamulutan naik jukung sudur, jukung nang lincip mancungit sadikit di
hadapannya. Mun Jukung Tombos kada tahu jua ulun luncup jua kah muharanya.Kada
lawas sidin sampai ka Pantai Takisong. Banyak banar burung tarabangan. Ada burung
kalayangan, burung darakuku, burung tiung, burung anggang wan halang gin ada.
Pulut Datu diumpani anak hayam. Kada lawas halang manyambar pulut datu. Tali unjun
pulut tapuntal, kawat pulut barikit di karungkungan halang. Halang bahamuk kasakitan,
halang tarabang tinggi, unjun pulut tabayir di pantai. Datu bajukung manyasah unjun. Angin
kancang manggugus, jukung Datu puntang -panting, linggang lingguk ka kiwa ka kanan.
Jukung taranjah batu, tombos buritnya lalu tabalik. Halang tagapit di sasala batu, Datu
handak
manarik ikung halang, Datu talincir. Sakali, duakali, talu kali datu bahinak, inya kada kawa
baucap lagi. Kadua balah batisnya tagapit batu karang. Datu bagagah.......batu karang
pacah. Datu dibawa umbak ka subalah pulau. Di situ Datu tahinip sampai Datu mati. Pulau
nang itu dingarani urang PULAU DATU.
Hari minggu samalam bubuhan kakawanan kampus ma adaakan bajalanan ka pasar
terapung, pulau kembang, jembatan barito melalui jalan nang kada ba-aspal (aliasnya...
ba-kalotok jer. hahahahahahaha) Kami berangkat 35 urang. Kumpulan duit... Rp 5000
saurang. Mustinya..... lebih 35 urang pang. Tapi karena banyak nang kada kawa umpat pas
hari H nya, jadi ba 35 urang ai. Nang memunyaki... pasar terapungnya banyak nang
kadadaan. Napa bubuhan kami tulak ka landungan banar akibat mahadang kalotoknya tu.
Kalotoknya... kalotok nang ba-kobong... jadi amun hujan... kawa haja kada basah awak.
Di pulau kembang.... ulun kada malihat sa-ikung-ikung lagi bekantan. Entah habis... atawa
inya kada mau cungul. Di pulau kembang nitu... ada tempat model sembahyang urang cina.
Pas hari itu... ada bubuhan cina disana. Wadahnya... ada patung warik putih dua ikung.
Urang cina tu mambari-i warik-warik tu makanan. Ada kacang, lakatan, pisang. Nang
haratnya dibari hintalu. Warik-warik tu kawa haja di bari-i kacang. Julung ja pakai tangan...
inya ma-ambil to. Nang lucunya.... pas bubuhan kami datangan ka sana... ada warik nang
ba-sakian (berhubungan sex) Seikung menunggang... seikungnya menungging. Jadi...
bubuhan kami ni tatawaan. Cuman sayangnya... ulun waktu itu kada bawa tustel. Jaka
bawa... ulun gambar tu pang. Ada jua warik nang bakalahian. Ih... ngeri tu pang amun
bakalahian inya. Ulun ja ba jauh... kalu ai dirungkaunya kaina. Masuk ka pulau kambang tu
bayar Rp 1000 ja /orang. Disana ada ja urang bajual makanan kecil atawa snack, ada
kakusnya, ada wadah banaungan. Tagal... wadah banaungan tu wayah ini agak rusak.
Imbah dari pulau kambang.... kami ka jembatan barito. Nah... dari pulau kembang ka
jembatan barito lewat sungai ni lumayan jauh jua. Ada pang kikira satu setengah jam.
Diperjalanan... kaina malihat perusahaan-perusahaan kayu nang kaya Tanjung Raya
Plywood, Daya Sakti Unggul, Barito Pacific Timber. Wayah ini... masuk ka jembatan barito
bayar Rp 1000/orang. Tapi dibawahnya tu nah nang bayar... lain jembatannya... soalnya...
disana ada panggung wan jua wadah banaung, tempat bermain anak-anak
(ayunan,jungkatan,lungsuran,dan lain-lain)
Imbah ka jembatan barito... kami handak bulikan. Kami makanan di dalam kalotok. Bubuhan
kakawanan angkatan 2000 nang mamasakinya. Kami makan nasi samin wan iwak ayam
masak habang. Umai... sedap banar tu pang. Bulikannya... kami sampai di Sungai Miai.
Pa-ampahannya gin matan sini jua. Lalu kami bayari kalotok nang kami carter tu Rp
85.000,- Pas ada sisanya lagi nasi wan iwaknya.... disuruh bawa bulik ja jer. Bulik ka
rumah... ulun Mambarakat ai.
Hahahahahahahahaha.